Journalist Mratt Kyaw Thu cu raltlan dinhmun in Germany cozah in cohlang duh lo | Falam Online Media\nJune 2, 2021 June 2, 2021 Ni Hnem Sung\t0 Comments\nLeitlunhuap hminthang Myanmar Journalist Mratt Kyaw Thu cu Germany cozah in raltlan dinhmun in a humhim duhlo ruangah Spain ram lam ah beunak hawl in a thleng fel zo tiah theih a si.\nAnih hi kum 30 lawng a si lai nan ralram ah thuthang lakin huaisen zetih cangvai ṭheutu a si ih thudik dinpi in teimak huaisen zetih hna a ṭuan nak theihpi in AFP sunloihnak Kate Webb award rak dong dahtu a si.\nJournalist pakhat dinhmun in Unity Weekly Journal ah 2010 in hna a ṭuan thok ih Frontiermyanmar, Mizzima, The Myanmar Times le Myanmar Now tvk khalah a ṭuan pehzom ih, atuah Spanish news agency EFE thawn hnaṭuan tlang an si.\n"More than 80 journalists have been arrested in Myanmar since the coup that overthrew the democratic government of Aung San Suu Kyi"\nJournalist Mratt Kyaw Thu arrives in Madrid after escaping Myanmar(EFE)https://t.co/2i9EVNszOM\n— Usance Interest (@InterestUsance) June 2, 2021\nMyanmar kumpi cozah thuneihnak latu SAC ralhraang ih warrant suahmi ah telve in rampi a suah san ih Germany ah thla khat zik a um hnu, humhimnak an pe duh lo ruangah Spain ram lam ah beunak hawl in a fehtlang tiah theih a si.\nSpain ram ih Mratt Kyaw Thu hnaṭuanpi mipakhat cun “SAC ralhraang in thuthang diklo thehdarhtu tiah puh in April 5 ah kaihtheihnak warrant an suah. Yangon ah zaankhat hnu zaankhat riahnak thleng vivo in a um hnu ah rampi suahsan tumin Border ah zarhteel in a um.”\n“Myanmar ramhnen ih Spanish Embassy le EFE tawlrelnak in Europe tlawng theinak Visa a ngah ih raltlan dinhmun in Spain ram ah beunak a hawl tum.”\n“Germany, Frankfurt ih thlakhat zik a um ah raltlan dinhmun in humhimnak a dil nan an pe duhlo ruangah June thlathok ah Spain, Madrid khawlipi ah a ra lan sal” a ti.\nMratt Kyaw Thu cu ASEAN meeting ih Min Aung Hlaing fehtum thu le Vanzam a to dingmi tiang rak pholang hmasabiktu a si ih, Singapore in Myanmar ram ah a thupten Vanzam Sii an phur lut ṭum khalah Reuters in pholang hlanpi ah amah in a rak pholang thluh zo.\nMyanmar cozah thuthup phuangtu ti`n mipi ih suanvawr zetmi a si ih, atu ah Spain ram ah a um nan rampi buai thu thawn pehpar in thuthang ka ngan pehzom vivo ding a ti.\nMratt Kyaw Thu beunak hawl thu ah Germany in ziangruangah humhimnak a pe duh lo timi le Spain cozah in a cohlang ding maw dinglo ti cu thufelfai a suak lo.\n← Ni 3 sung ah Chin ramkulh pengṭhen 2 ah CDM tuah thar palik 22 um\nRaldo zir duh hrangah NUG in pehtlaih nakding Pholang →


Leitlun Thuthang tharhlam..SBT - Chinland Today Media\nLeitlun Thuthang tharhlam..SBT\nAugust 26, 2009 4:24 am·0 comments\nUS In Vansang Lawng Kap Suak Ding\nTuisun ih Kahsuak dingih an tumtah mi US Vansang boruak lawng Discovery cu nikhua a siat ruangah nazi 24 sung ti khawtlai sal a si. Cape Canaveral ihsi kahsuak dingmi hi Vansang boruak lawng hin International Space Station (ISS) a pan dingih, kahsuak an tumnak hmun Cape Canaveral hmunhi ?ek tla leh nikhua a siat tuk ruangah thaisun ah kapsuak dingin timlam nak an neisal.\nHi Vansang boruak lawngih to dinghi European Space Agency mithiam Swedan rammi Christer Fuglesang in a ho dingih ISS an hung um sungah leitlun lenglam an hung umnak ding boruak khal an thu hnuaiah an hung ret dingih, US Vansang boruak lawnghin US vansang boruak umdan zirtu Nicole Stott cu ISS ah a hun ret dingih a ai ah ISS ih colhni kar 5 rak umzotu Timkopra cu lei ah a run phur thla thungding a si. Discovery Lawnghin Vansang boruak zir nakdingih leitlun ram dangdang pawlih hna an ?uan nak ding ISS ih Vansang boruak lawng 30 feh nakding thilri phunphun an hun phur so ding a si.\nTuisun nah Iraq khawpi Baghdad thlanglamih Kut khua ih Bus 2 sungah Bomb a puakih minung 11 an thi ih midnag 22 in hriamhma an tuar. Kut khua hi Wasit Province ih um a siih, Iraq ram hmun dangdang ih buainak a suah ringring khal ah himi Wasit Privince hi buainak a suak dahlo nak hmun a si.\nWasit Provincial Council hruaitu Mahmoud Abdulla cun tui ?um ih buainak thlenghi an Province sungih buainak thleng hmaisa bik a si tiah a simih, Tapung misual pawlin buainak tuah ih mipi thinlung sual zawngih hruaisual an tumnak thil a si a ti.\nSouth Korea Leh North Korea Be Aw Ding.\nBBC in a sim nakah kum 50 ihsi rak ?henaw ram Inn hnen ngaih awlo zet palkai aw dahlo South Korea leh North Korea cu ram pahnih rualrem awknak leh palkai awk nak lamzin ?ha hawl in an be aw ding tiah South Korea ram hotu pawlin an puang tiah BBC cun a sim.Tui South Korea leh North Korea ram pahnih be aw dingin Red Cross cun lamzin a rak hawl sakzo ih cumi cu kum khat lenglo ti khaw tlai a si zo ih, tui ?um khalhi Red Cross ih lamzin hawlsak sal mi a si.\nTui an biakawk nakding hi North Korea ramih Mount Kumgang ah thaisun ihsin nithum sung an be aw dingih, kum 2008 ihsi South Korea President, Lee Myung Bak a si ihsin hi ram inn hnen hi palkai awlo in ramri khar a siih, South Korea President, Lee Myung Bak in sumpai an bawmnak pawlkhal a titawp hnu ah North Korea cun an ramah South Korea minung pawlkhal luhter siang nawnlo in an ramri a khar a si.\nNorth Korea leh South Korea hi ram Inn hnen an siih miphun khal phunkhat an si ih sungkhat rualpi tha Ule nau pawlkhal an um veve in Cozah in ramri a khar ihsin sungkhat leh U nau ruapi khal an hmun aw thei nawnlo ih tui ?um an biak awknak a tluang a si ah cun tikcu caan reipi hmu aw theilo sungkhat leh rualpi pawlkhal an hmu aw thei thlang ding a si.\nHimi laiah North Korea cun Nuclear ralthuam thu relpi dingin US palai Stephen Bosworth cu hmaithla ih an ram tlawng dingin an sawm.\nCIA Hotu In An Thil Timi Ah Ding Hnget Tum\nCIA pawlin misual an kaih mipawl an hremdan rapthlak tukih an relmi thuhla pawl zingzoi dingah High Value Detainee Invetigation Group din a si ih, hi nah hin US ram mithiam leh dan thei pawlkhal an tel.Hi pawlin US Ralkap pawlih an kaihmi an hremdan pawlleh, Thawngtla pawl lakih nunau leh mipi sinak hmanpi, nauhak hrimhro nak thu pawlkhal an zingzoi ding a si.\nHimi laiah CIA Director, Leon Panetta cun CIA pawlih hna?uan dan zinzoi an tumi thu ah a hnuai ih hnatun tupawlih thilti dan cu hngetzetih a dinpi dingthu a simih danvekih hna an ?uan thu leh an ramdanih tuahding an tivekih an tuat thu a sim.\nPresident, Obama khalin mizan sunah Federal Bureau Of Invetigation Security (FBI) kaihhruai nak hnuai ah pawl dinsalin, an hna?uandan zohfel pi dingin National Security Adviser, James Jones cu a ruat betsalih hi pawlhi lehhnu ih ralkap pawlin misual an kaih mi dantuah mi vekin an hrem maw ti pawl a zoh fiang sak ding a si.\nRelzo vekin CIA pawlih mi hremdan cu mipi ih hmuh thei dingin a voi 2 nak pholang a si dingih hihi mi tampi cun ralkap pawl ti mualpho tumnak a si tiah an sawsel zet. himi thu ah mipi ngaih dan phunphun a umih CIA pawlih mi hremdan mipi hmaiih pholang dingmi pawl lakah ralkap pawlih thusuh dan, US siatsuah leh an tumah cun an sungte pawlthawi thah thluh ding, ralthuam phunphun thawi hro, rulpi tur neilo thawi bawm pakhat sungih khumtlang, thizik te khawpih vuak leh velh, tipawl a telding.\nCIA Director, Leon Panetta cun an thiti dan ah tisual mi an neihlo thu a simih rampi danih a ummi Justic Department hnuaiih fehmi a siih, tiding ih an fialmi vekih tuahnmi a siih President, Obama khalin a sawisel a zumlo thu a sim. CIA thil timi ?an zawngih thilti a tum lo nan US rampi ?hat nak dingih an thil tuah mi parah hnget zetih din a tumthu a sim.\nTapung Pawlin Tlangleng Colh Hmun Bomb\nTuizing khawvang zawngah India ram Orissa State, Sundagart District in Tlangleng colhhmun cu Naxal Tapung pawlin an bomb siat ih a hna?uan tu minung 3 an ru hlocih. Rourkela ihsi Km 80 hrawngih hla Iron phurtru Roxy Tlangleng Station bomb tu hi minungb 20 hrawng an siih ralthuam meithal ?ha zetzet an kengih, Tlangleng Station ih hna?uantu pawlcu hmunhim lamih thiarsuak aw dingin an simih cumi hnu ah an Bomb siatih a kiangkap ih Car 15 khal meisa in an nawkkang ta.\nNaxalite pawlhin mizan sunih sin State 5 Bihar, Jharkhand, West Bangal, Orissa, leh Chattigarh ah nazi 48 sung Bandh an puangih cumi ti hlawhtling nakdingah hmuntin ah buainak an tuahsuak.\nTuizing thotho ah Bihar State Aurangabad District ih Ikri Community Hall khal an bomb siat ih Palik bawipa, Neel mani in an simnak ah Ikri khua siim tu pawlhi minung 100 hrawng an nsiih ralthuam hriamnan kengin khawsung mipi pawl an hringhro ih cumi hnu ah Community Hall hi an bomb a si tiah a sim. Naxal tapung pawlin buainak an tuah rero ruangah mizan sunih sin tuisun tiang State 5 sungah khualtlawng phur mawtaw leh tlangleng pawl cu colh ter an si.\nBen Bernanke In a Hna Tuan Bet Ding Ah Zum\nUS President, hmaisa Bush in a rakret cia mi US ih Bank tumbik Federal Reserve ih Chairman, Ben Bernanke cu a hna kel ?uansal dingah zum a si.Ben Bernanke hi hnakum January ah a hna?uancaan cemding a siih, President, Obama khalin leitlun ram tinkimin sumpai dinhmun ih tlaksiat nak a tawnlai ah beidawnglo leh phunzai loih US rampi khaisangtu a si tiah mipi tamzetin an ruat a si a ti, cu ruangah Cozah hmaisa ih rakret mi sikhal sehla Obma ih cozah khalin an ?uanter bet dingah zum a si.\nHimi laiah White House ih Chief Ecinomic Adviser, Larry Mummer khalin a thleng thei titu tampi an umve.\nPakistan ramih Swat Valley ah Tapung pawlih ruang 22 cu mizan nah an sarih, kandung zarh khalah ruang 18 an raksarzo. Tualsung mipi pawlcun Pakistan ralkap pawlin Tapung pawl an do laiah phualam hawlin sualnak neilo Tapung sivelo tualsungmi tampi an that cih tiah an simih, Asi nan Ralkap leh Tapung pawlcun Ralkap pawlin Tapung pawl an do laiah tualsung mipawlin tikcu remcangla in an mihuat zawng tampi an that tiah an simve.\nPakistan Human Rights Commission hotu I A Rehmand cun hi an sarmi ruang pawlhi zo an si ti leh Tapung pawlih ruang asi taktak maw” zo ih thah mi an si timi zingzoi suak dingin thu a suah nan Cozah lamin an ngai pawimawh tuklo tiah an sim.\nPathian Kan Cah nak\nLeitlun Fala Mawi Hril Nak\nTuikum 2009 Miss Universe hrilnak Bahamas tikulh ih an tuah micu mizan ah an ?heh ih Miss Universe tharah Miss Venezeula, Stefania Fernandez kum 18 micu hril tlin a si. A mahhi Russia, Ukraine, Galician leh Polist thisen kaimi kahpia a si.\nTuikum MIss Universe an hril nakhi kumdang hnakin a danglam zetih Miss Universe 2 nak hi minung 2 an umih, Miss Australia, Rachael Finch leh Miss Puerto Rico, Mayra Matos Peres cu pahnih nak an si veve. Miss Kosovo, Gona Dragusha cu 3 nak a siih, Venezuela ramhin Miss Universe hi kum 5 an lazo ih, Miss World kum 4 leh Miss International kum 4 khal an rak lazo.\nTuikum ih Miss Universe hrilnak ah hin Miss Congeniality ah Miss China, Wang Jing Yao leh Miss Photogenic ah Miss Thailand, Chutima Durangdej cu hril an si.\nCIA Pawlih Mi Hrem Dan Tarlang Ding\nCIA pawlin misual an kaihih thawng Inn sungih an hremdan ah minung diknak, Covo leh zah umnak tiang ti hlo sak khawpin an hrem naa ti theihsuak a si ruangah, an hremdan mipi hmuhih tarlang dingin America Civil Liberties Union in Court ih a dil vekin CIA pawlin misual an hremdan zuk pawlcu mipi hnuh theih ih tarlangsuak dingin US Federal Judge cun thu peknak a suah zo.\nUS Judge Deparment leh CIA Lowyer pawlcun tuikum June thla ihsin himi thupawl cu an rak zoh tlang rero zo ih, US Cozah danih sianlo mitiang hremawk nak a umih hmuh a si ruangah, US Attorney General, Eric Holder cu himi thuhla ih thilsual titu pawl parah hrem theinak nei dingin thu pek a sizo.


Nauhak Zun Thawn Suangmi Arti Cu Harhdamnak Hrangah A Ṭha Hleice – Meifar\nNauhak Zun Thawn Suangmi Arti Cu Harhdamnak Hrangah A Ṭha Hleice\nApril 28, 2022 admin Leitlun 0\nHlanlai ahcun siivai ṭhaṭha aum lo ruangah minung zun hi siivai phunkhat ah an hmang ṭheu, zingpit zun cu siivai ah a ṭha cuang an ti. Ei le in ṭhaṭha aum hrih lo ruangah arti hi an rawl thawbik pakhat a si, arti ah vitamin phunkim aum.\nChina, Dongyang le Zhejiang ahcun zun thawn suangmi arti hi an uar zet, hlanlai ihsin an rak tuah rero zo. Mipa nauhak kum 10 hnuailam ih zun cu an la ṭheu ih arti thawn an suang, mipa nauhak cu nunau itpi hrih lo a si ding.\nCutin zun thawn arti cu an suang ih arti hawng cu a kekkuai, arti cu a hmin tikah cun a sen & golden rawng in aum. A rim cu a sia zet nan siivai ah a ṭha tuk an ti. Taksa naa, thisen ṭha lo, thahri naa pawl khal a ti dam thei ti zumnak an nei.\nHimi zun thawn an suangmi arti cu “boy egg” an tiih tulai khalah a lar zet, arti suangtu pawlin nauhak tlawnginn kiangkap ah zunbawm an va ret ṭheu ih cutawk ah tlawngta nauhak pawlin zun an rak thawh. Cumi hmangin arti cu an suang, 2012 kum ah zun thawn an suangmi arti pumkhat ah 1.50 yuan ($0.24) in an zuar, tidai thawn suangmi arti aiin a letin a khung sawn.\nRawldawr Ah A Innsang Member (8) Hrang Ei Le In Ding A Cah Ih Amah Lawngin A Ei Ṭheu, A Kiangah Minung Um Vekin A Bia Rero\nMizoram Ih Thilthleng Hi A Rapthlak


Anonymous Hacker in Minneapolis Police Department Website Siatsuah - Falam Online Media\nMay 31, 2020 May 31, 2020 admin\t0 Comments Hacker\nAnonymous hacker pawl in George Floyd thihnak thu thawn pehpar in adikmi thuṭhennak nei ding an duh thu Youtube ah an thlah ih George Floyd thihnak hmun ih Minneapolis Police department website khal an hack sak.\nVideo sung ah cun “Mithat hmang le sualnak phunphun tuah palik cu thilsual tuah ruangih hremtuar mipi vek cekci in hrem ding an si. Asilocun mai duhduh tuah theinak license kan nei tin an duhduh an tuah bet ding.\nKan mah mipi humhimtu ding palik pawl ih eiruknak, mipi hremnak le sual a phunphun an tuah mi cu kan tuar thei nawnlo.\nSual tuah palik cu hremnak pek tengteng ding asi. Abik in officer Chauvin cu mithat case in thuṭhen sak ding a si. Asinan rehsiathlak takin nan nih eiruk sual phunkim tuah pawlkom ih adikmi thuṭhennak nan timi cu kan zum thei nawn lo. Curuangah thil sual nan tuahmi pawl cu leitlun hmuntinkim ah kan than darh thluh ding” tiin sim a si.\nVideo an thlah ihsin Minneapolis police department website cu ong theih a si nawn lo.\nAnonymous Hacker cu tuhlan ihsin Black Lives Matter aupi cangvaihnak ah an tel ṭheu ih 2014 Michael Brown thih thuhla khal ah palik pawl ih retṭhat mi video cu online ah tlangzarhnak an nei ih mawhphurtu hmin khal an rak phuang dah a si.\n← Thuanthu tawi : Tulai Mi Lar Mithi-Kuang Phur Phah ih Laam pawl hi zo an si?\nRalrin Ṭul : Facebook thehlarnak ihsin Bum tuar an tam thlang →


Mei A Nei, Puithiam In Pathian Piangsal A Ti – Meifar\nMei A Nei, Puithiam In Pathian Piangsal A Ti\nApril 12, 2022 admin Leitlun 0\nNepal tleirawl kum 16 mi Deshant in danglam zetin mei anei, a tawcawm ihsin a mei cu a cerhsuak. A suah ihsin mei anei ih a nulepa in mak an ti zet, siizung dangdang ah an piahaw ṭheu ih a san theih an tum.\nRamleng siizung khalah an va piahaw ih a san an theithei lo, tualsung puithiam in “Pathian piangsal a si, Lord Hanuman piangsal a si. Lord Hanuman cu zawng pathian a si” tin a simfiang hnu ihsin an hnangam zet.\nA hlan ahcun a mei neih hi mipi lakah a pholang ngam lo, asinan tu’ahcun poi a ti nawn lo ih a pholang ṭheu.\nDeshant in, “Ka nulepa in ka mei hi an pholang ṭheu ih poi ka ti lo, um nuamlonak khal ka nei nawn lo. Tiktok lam ih ka lar hnu ihsin mipi in meinei tleirawl tin in ko ṭheu, ka um khal a nuam tuk” a ti. (#Indiatimes)\nRalhrang In PDF (Kalay) Pakhat An Kai\nIndonesia Christian Cu Youtube Ih A Video Ruangah Kum 10 Sung Thawngtla Dingin A Thu An Ṭhencat


Chin Pawlpi Cup ah Kum 3 sung Sekan sawm an si nawn lo ding | VCTH\nChin Pawlpi Cup ah Kum 3 sung Sekan sawm an si nawn lo ding\nHome » Lehpannak » Chin Pawlpi Cup ah Kum 3 sung Sekan sawm an si nawn lo ding\nBy vcth on November 3, 2017.\nChin Pawlpi Cup a vei 7 nak quarter final ih Sekan mipi pawl Bualrawn sung lut tahrat ih buainak an tuah ruangah Chin Pawlpi Cup thuneitu pawl cun Cup an suah thei leh ding asile kum 3 sung cu Sekan sawm nawn lo dingin thurelcatnak an nei.\nHimi hi kum 3 sung Bawhlung sit thei lo dingih Myone hremnak a si lo ih, Chin Pawlpi Cup vialah kum 3 sung sawm nawn lo dingih thu an suahmi a si . Myone lam in Sekan hi an hrem pei maw, hrem lo ding timi thu felfai a um hrih lo. Myone in Sekan an hrem lo a si ahcun Cup dang hmuahhmuah ahcun Sekan an tel thei ding nan, Chin Pawlpi Cup vialah kum 3 sung cu an telthei lo ding tinak a si.\nChin Pawlpi Cup thuneitu pakhat cun, ‘Cup pi hi kan suah dah lo rengreng ih tui’ kum hman hi GCO bomnak ruangih suah thei fang kan si , kum dang ahcun kanmah Branch vial lawng kan lek țheu,’ a ti. Chin Pawlpi Branch timi cu Kalaymyo le Tahan sungih um laimi finkhawmnak a si.\nBuainak – Tui’kum Chin Pawlpi Cup quarter final ah Sekan le CP Branch III an tong aw . Referee in Branch III no 14 fawl a la ih, Sekan lam in free kick an ngah . Referee ih fawl lakmi cu Branch III no 14 pa cun lungawi loin Referee a hro ciamco hnu ah, Sekan lam in free kick sit dingih Bawhlung an sawn liarli zo tak cu hmundang ah a va sit țhawn sak . Sekan pa lungawi lo cun Branch pa cu a tulih, țongkam mallai a barh-ta . Branch pa a lungawi ve lo ih, amah tultu cu a hngawng in a tultluk ih, a tluk hnu ah veihnih a sit bet. Cutin Sekan le Branch III Player pawl cu an buai luihlo . Player pawl buai rero cu Sekan mipi pawl in an hmu thei lo ih, Bualrawn sungah lut tahrat in branch III player pawl an va vel ciamco . Ziangtin si maw ,buainak cu an tireh thei, asinan Referee in sit sal dingih kaihruai a ngam nawn lo ruangah lek nawn lo in an cawl.\nUpa tamzet sawmkhawm aw in thurel tlangnak an nei ih , Sekan le Branch III cu Chin Pawlpi Cup avei 7 nak ihsin cawlhter an si . Cui hnu ah Sekan khua cu Mipi bualrawn sungih lut tahrat in buainak an tuah ruangah Chin Pawlpi Cup thuneitu pawl cun Cup an suah thei leh asile kum 3 sung sawm nawn lo dingin thurelcatnak an nei a si.\nSekan khua pa pakhat cun “kannih cu kum 3 sung Chin Pawlpi Cup lek nawn lo dingih ti kan si nan, Branch III cu hremnak an pe ve lo,” ti in a lungawi lozia a rel ih, “Chin ihsin cu kan suak thei lo nan , Chin Pawlpi sung ihsin kan suak verver a si,” a ti.\nChin Pawlpi Cup thuneitu pakhat cun “Sekan kan hremnaksan cu Mipi bualrawn sungah lut tahrat ih buainak an tuah ruangah a si . Player pawl buainak cu Referee in a hrem ding ih, a țul dan vekin thil a tithei . Asinan mipi pawl Bualrawn sungih an luh hnu cun Referee in thil a tithei nawn lo ih, buainak a sosang deuhdeuh a si,” a ti.\nSource: Sport Run Innpi (SRI)


Mangbangza Kim Tthehnak - Chinland Today Media\nJune 6, 2010 3:48 pm·0 comments\nJesuh in Sabit thur cu a tep ih, “A kim ttheh zo” a ti. Cule a lu a kuun ih a thaw a cem (John 19:30).\n“A kim ttheh zo” timi ttongfang hi Greek ttong in “tetelestai” ti a si ih “a kim ttheh zo,” “ka tuah ttheh zo” ti a sawh. Thuthangttha Matthai sungah Jesuh cu napi in a au saal ih a hnuk a cat (Matt. 27:50) ti’n a um. Cuih au-aw cu nehnak au-aw a si. Spurgeon in, “Himi ttong kam khat sim fiang dingah a dang a ttongmi pawl an ttul. A zate’n a kauh le a tum zia tah theih lomi a si. A saangtuk ih ka ngah suak thei lo. A thuktuk ih ka tah thei lo,” a ti.\nJesuh in a Pa ih khuakhanmi parah a pum a pek awk daan cu a hnattuannak ah a lang fiang. A cemnetnak tiang a pe aw ih Pathian thu thlun in thinglamtah ih thihnak tiangin a tuar (Filipi 2:8). “Kei ka rawl cu i thlahtu ih duhnak tuah le hnattuan i fialmi ttuan ttheh hi a si (John 4:34), hnattuan i pekmi ka ttuan ttheh zo ih na sunlawinak cu leilung ah ka tarlang zo,” (John 17:4) a ti.\nJesuh in a zate’n a tuah ttheh zo. Profet pawl ih an rak sim ciami a kim hrih lomi a um nawn lo, ttheh hrih lomi hnattuan khal a um nawn lo. Pek hrih lomi duhdawtnak khal a um lo, tuar hrih lomi taksa le thinlung natnak a um nawn lo. Pa ih a thlah sannak hnattuan dingmi hmuahhmuah cu famkim te’n a ttuan ttheh zo. Cuih hnu ah a cawl. Cuih cawlhnak cu tha baang ih cawlh a si lo ih hnattuan ttheh ih hahdamzet ih cawlhnak a si.\nRundamnak hnattuan a ttheh zo ih raithawinak dang a ttul nawn lo. Biaknaklam ti daan keel ih tuah ding zianghman a ttul nawn lo. Minung thazaang suah ih zuamnak a ttul nawn lo. Kan zate hrangah veikhat tuah ah kumkhua daih zaangfahnak laksawng a simi rundamnak cu Jesuh in kim te’n a tuah ttheh zo. – NTR\nMifim pawl ih Tipalh pang ruangah!\nA Nungmi Ruahsannak\nThil ttha Tuahtu Dingih Siamtharmi\nKHRISTIAN A THIH TIKAH


Bill Gates Kawlram Ah Feh Ve Ding - Chinland Today Media\nJanuary 13, 2012 4:26 am·1 comment\nAFP | January 13\nMicrosoft Corp. chairman Bill Gates cu Kawlram ah Febuary thla sung ih feh tum thu Kawlram thuneitu pawl cun thuthanglatu pawl hnenah January 11, tlawngkaini thum ah an sim.\nKawlram thuneitu pawl cun Asia khawmual le nitlaknak lam ram pawl cun Kawlram ih thansohnak le remthatawknak a neihmi parah an lunglut zet ih Kawlram cu a rem tha aw vivo a si ah cun pursumleilawnnak lam ah khal thansohnak a nei ding ti an theih ruangah ram dang dang ih sin pursumleilawnnak tuah ding in Kawlram cu an hliakhlai rero tan thu khal an rel bet. Cu vek ih ram dangdang ih milian le pursumleilawnnak lam ih milangsar pawl lak ih langsar zet pakhat a simi Microsoft Corp. chairman Bill Gates khal in Kawlram a feh tum ve a si.\nBill Gates cun Kawlram ah Microsoft company in branch a pharhawk theinak dingah lamzin a sial ding a si. Kawlram thuneitu pawl in Bill Gates ih a tumtahmi pawl an ti hlawhtlinnak asi a cun Kawlram mipi hrangah lawknak tamzet an tel thei ding ih pursumleilawnnak lam khal ah tampi hmasawnnak a nei ding ih zum a si.\nKawlram Cozah In Dan An Rem Ding Ka Duh Zet\nKawlram Thlairah Ramdang Kuatman Siah Lalo Ding\non January 13, 2012 at 11:35 pm\numm… infastructure tha nei thei dingin in bawm hai khal seh la a hlawknak ding Lai mi in kan co sal lo ding ti ka phang.\nMidang pol in kan hamthatnak an lak theh sal lonak dingah Computer IT lamih sawr tlak hi lai mi ziangzat kan nei zo, Industrial/Factory hnatuan thiam le phunsang graduate hnatuan thei kan nei mo? Asilo le hnamdang pawl kan Boss ah an tuan theh sal dingih kan uar em em kan LAI TAWNG te thawn mi hnuaiah kan tuan rero leh ding.\nTu in ruat uh si. Tangkailo thu elawk ban san seh la, vun ti zik seh la ka thei ve ngai ngai lo ih tawk mai seh


Ralhraang 200 lenglo in rinlopin PDF sakhaan an siim, Ralthuam tampi lak sak - Falam Online Media\nRalhraang 200 lenglo in rinlopin PDF sakhaan an siim, Ralthuam tampi lak sak\nSagaing ramṭhen, Myaung peng, Pareinma khua kiang, 27 Revolution Forces PDF sakhaan cu ralhraang thazaang tamzetin an siim ih ralthuam tampi an lak sak.\n27 Revolution Forces ralkap pawl hi Pareinma khua kiang ah thla 2 fai umhmun an khua zo ih, May 4 zinglam nazi 5 hrawngah ralhraang ralkap pawl in rinlopin an siim a si.\nMipi ralkap hruaitu mipakhat rel dan ah ralhraang ralkap hi an sakhaan kiangkap an thleng thu cu an thei nan, an zum lo nak hmun ihsin rinlopi siim tuar mi sivekin a rel.\n“Keimah rori in itthat loin zaan var ka bawh hai cingin hivek dinhmun kan thleng. Kan zum lo nak lamin in ra nor. Ruah sur remcang hngakin in bawh cia a bang. Hmun 3 rorin in do ih kap nak caan khal kan nei ṭhiṭha man lo. Khua saklam, nitlaknak saklam, nisuahnak saklam ti`n phukpi thawn in kap ih meithal keng ralkap thazaang tamzetin in ra nor.”\n“Dunglam in an ra lut ding kan zum nan, kan zum lo nak lam ihsin an ra. Ralhraang hi thazaang 200 hrawng an si ih, thei tawk suahin ralthuam bungrua tampi kan tlanpitum nan kan thazaang kan thlauaw tikah tingaihnak a um lo. Caan a um lo. Kan minung lawng himdamin kan luat thei. Thil tampiman kan sung” tiah 27 Revolution Forces ṭuanvonei mipakhat in Mizzima hnen ah a sim.\nRalhraang in Sakhaan an luhcilh ruangah mawṭaw 3, mawṭaw cycle 23, rek 9 thun theih kuttuah meithal 5, 5.56 cerek hmang cii kuttuah meithal 8, Drone tamzet, AK cerek 4000 le ralthuam dangdang tamzet an sung nan minung himdamten dung an siip thei.\n“In kap thok cu zinglam nazi 4:45 hrawng ah si ding. An ra le ra lo duty kan tuah ih thawmvang zianghman a um lo ruangah nazi 4 hrawngah Sakhaan ah kan kir saal.”\n“Sakhaan kan thleng saal hnu reilote ah phukpi thawn in kap cih. Kan hruaitu pawl in a cang thei lo in ti ihsin dung kan siip thok. Kan zaten kan him theinak dingah raldothiam 7 hrangin ralhraang pawl in kham sak ih,, cutin a sangsangten kan suak thei” tiah 27 Revolution Forces ṭuanvonei mipakhat cun a rel ih “remṭhatṭul tlasamnak tampi kan nei” a ti.\nRalhraang SAC ralkap cu tukhalah Sakhaan an lak nak ah an um lai ti a si ih khawmi kaihkhihmi le that tuar khal an um ih, raltlan tampi an um tiah amahcun a rel bet hrih.\n← Falam peng, Tlangzar doawknak ah Chin ralkap 9 rori nunnak liam\nFTIMT in Falam ih raltlan pawl Bomnak pe →\nMyanmar rock siangpahrang Lay Phyu tar sawt zetih a lang nak san


Kala Pawl Hnen Ihsin Kan Zir Ding - Chinland Today Media\nMay 14, 2009 2:35 pm·1 comment\nMirang tong ka san duak, a tlun ih thulu te ih sullam cu “Khui ah na um?” ti a si ko. Kala ram ah kan um. Kan ram a si lo. Kan thuneihnak ram a si nawn lo.\nAn tong kan thiam a tul. An daan kan theih fel a tul. An hnen ihsin zir dingmi a sia le a tha tampi a um.\nKan thlei dang thiam a tul tuk. Khawlak kan tlanlennak ah an mitkham zawng in kan um pang pei maw ti khal ruah phah a tul. A ram khawsungmi pawl ih sinak le kan ni raltlan pawl ih sinak hi Lei le van in a thlau aw ti khal kan ruah tel a tul thotho.\nKan unau Kala pawl thawn buailo ding in kan theitawk in tangdawr zuam cio uh si. Thazang in kan va neh tla a si men thei. Fimthiamnak in kan va neh tla a si men thei. Asinan kan neh lonak ding a um lai.\nCucu (Where are you?) kan ram a si lo, raltlan sinak keng phah in India ram ah kan um. Curuangah minung sinak taktak a nei na in neilo bang tuuk ih um kan si ti kan theih a tul.\nLeilung tlun ah daan hrampi in thu a tthen ih ro rel a si theu konan, a rammi taktak kan si lo nak zawn ah thuhla buainak taktak kan tawn tikah nasa tak in, in zuarthlai dingih in thliar ding a si ti kan theih a tul. Cu cu a ram mi taktak kan si lo ruangah a si.\nKala ram ah kan um ih Kala pawl an that lo zia le an sual zia pawl cu sim awk bet tul lo in kan thei theh zo. Asinan zo cio khal in thatnak zawngte kan nei kan ti theu kha! An hnen ihsin ziangmi kan zir ding?\nSumpai an tenren thiam:\nLampi ih kan tawihvah caan ah lamzin kap ah mi tampi Bus bawh in an ding thliangthliang kan hmu cio ding.\nSumpai an nei zet ko nan Rickshaw to sianglo in man ol deuh Bus to an hril sawn. Hivek ih sumpai an tenren nak zawn ah kan nih Laimi pawl khal in cawngve sehla a that zet ding.\nMilem biak daan:\nCun Pathian nung be lo an si nan kan nih Pathian nung betu pawl in kan bang lonak tampi a um. An ni cu zing zetzet ah tho in an milem pathian hmai ah rimthaw tete ur in darkhing te thawn an milem pathian thangthatnak an nei thei ringring.\nCuvek lai caan ah kan ni zumtu tampi cu mang kan man rero lai caan a rak si theu.\nNingzah an nei lemlo:\nCun pakhat leh cu ningzah an nei lemlo.\nKan nih Laimi cu kan thiam zetmi le kan theih zetmi thuhla pawl tla theilo bang in kan um san men theu ih hlei ah ningzak tul lonak hmun ah kan ningzak in leisin kan bih theu.\nCutikah kan thiamnak le kan fimnak cu ningzahnak in a khuh liam ta theu. Kala pawl cu an thiam lemlo mi tla thiam zet bang in leh an theihlo mi thil khal thei zet bang in sim suak ih zir sin vivo an tum theu.\nAn thin a sau zet:\nPakhat leh cu an thin a sau zet. Tongkam sang zet zet hmang in tongkam an el aw. Hnar le hnar dai aw zikzik khawp in thu an el aw ih an khih aw zohzoh. Cucing hman in kut an thlak aw lo.\nThawi aw lo ding in an thin an sup thei. Mi tampi cun sualawk an thiam lo ruangah kan ti men thei. Asinan kut thlak aw lo ding ih an thinlung an uk theinak zawn ah kan zir dingmi a um in ka thei.\nMithmai thaten an cibai aw:\nAn ziaza mawi zetmi pakhat ka ti leh mi cu an tawnawk caan ah na-mas-te- an ti ih an kut an kai aw, a tthen cu an pawmaw bet lai. Cun an feh zik zawng ah an cibai aw sal lala. Miphun pi cang an sinak zawn a lang theu.\nRit theih thil an hman daan:\nThianhlimnak lam ahcun kan Laimi pawl hi in tluk lo nasa. Asinan rit theihthil an tuah caan ih mawi le tha, zirtlak ka ti lehmi cu kuak an fawh caan ah mipi punkhawmnak hmun le office sung tivek ah an fawp tuk lo.\nInn sung ah tla cun an fawp lo law law ti sehla a sual tam lo ding. Mi um lonak, fianrial deuhank hmun ah an fawp tlangpi. Cun zu an inn khal ah zoh mawi lo tuk in khawlak ah tawivak tahrat in, ri in ti vang seh tivek in an tuahaw dah lo mi hi cawn a tlak ka ti zet.\nTenaubik khal in zir tul:\nMirang pawl in “learning from everything” an ti. Thil ziangkim ihsin zir dingmi a um ti kan theih a tul. A silobik, mibang lo pawl hnen hman in an thinlung nom zia tivek si maw zir dingmi tampi kan hmu thei.\nCuvek in sual zet ih kan ruat theu mi, Kala mifel tlaitluang taktak anum lo tiih kan rel theumi pawl hnen khal in thil tha tampi zir ding a um.\nZir lai rero kan si bangtuk in thil tha cu kan zir vivo a tul. Kan Laimi sinak, kan pupa daan le nunphung kan hrial ding ka tinak siloin Kala siseh miphun upa le hnam cangkang dang pawl hnen ihsin siseh ziaza mawi zetzet zir dingmi tampi a um lai ruangah aipuang zet ih kan zir vivo a tul. Kan nunphung kan hngilh cuanglo ding khal a thupi zet.\nTong thiam tam a sual lo:\nMi thenkhat cu Kala pawl kan huat tuknak ruangah an tong kan thiam duhlo, kan zir paih lo.\nKala pawl kan neh theinak ding ahcun an tong kan thiam hmaisak a tul.\nKum reipi Delhi ah kan um ih mai tulhainak thuhla hman Kala tong in kan simrel thiam lo a si ahcun a ning zahthlak tuk ding.\nTong thiam tam a sualnak a um lo! Kala pawl in thiam le thiam lo in “Na dam maw” in ti tikah Aih! Ziangtin kan tong an thiam thei tin kan sut aw ih mi thinlung khal a neh duh zet.\nCuvek in Kala tong kan thiam ahcun kan duhnak le duhlonak thu pawl tla kan simfiang thei dingih rualremnak khal a suahter vivo thei a si.\nA tlun lam ah famkim lo zetin Kala pawl hnen ihsi kan zir dingmi ttha ka timi ka tarlang. Asinan siartu thenkhat Kala tawng pa huat ih hua tu pawl hrang ahcun siar nuam lo zet kan ti ko ding. Asinan Kala pawl ka ttan lo.\nAn hnen ihsin kan zir dingmi tha ti ih ka ruahmi sawn, kan mipi in thathnem pi nak kan neih pang ah ti ruahsannak thawi ka nganmi sawn a si. Leitlun mi tam sawn in kanmah le mah hi thiamlo kan can aw ter thei dahlo.\nCubang in kan mah lam thatnak lawng ruat lo in Kala pawl ih felnak le thatnak um sun pawl kan zir ding a thu pi ka ti nasa. Thinlung tangdawrnak le lungput diklo thleng duhnak thinlung thawn kan siar ahcun in bawmtu le kan nun in thlengtu ah a cang ding ka zum. ###\nNa canganmi in, ka hmuh le ruahnak a ti kau ter nasa! Ka lungawi tuk. Kala ram lawng si lo in Khawlvel fangsuak ih kan zir tul thutha in simfiang.


Zaangfah-lainatnak ih Man - Chinland Today Media\nZaangfah-lainatnak ih Man\nOctober 24, 2012 12:09 am·0 comments\nBible Siar Ding: Puithiam. 16:1-16\nCawcang ih thiisen hrekkhat cu a laak pei ih a mehtok zungin kuangsin ih hmailam kap cu a theh pei; cule a hrekkhat cu Thukam Kuang ih hmailam kap ah vei sarih tiang a theh fawn pei.\n– Puithiam. 16:14\nBible in Pathian cu zaangfah-lainatnak ih a khatmi (merciful) a si ti’n a tarlang, asinan ziangruangh si pei Thukam Kuang ih a sin (cover) tettikhannak khi zaangfah-lainatnak tokham (mercy seat) tiih an kawh (hmin an sak) timi khi na mangbang dah maw?\nPathian in Israel mi pawl tlunih zaangfah-lainatnak a neih zia le an sualnak a ngaithiam zia cu raithawinak daan (system of sacrifices) parah a hngat aw. Kumtinte’n Aiawh Raithawinak Ni (Day of Atonement) ah puithiam saang cu hmun thianghlim ih thianghlimbiknak hmun (Holy of Holies) sungah a lut ih raithawinak ih an hmanmi rannung thiisen cu a kutzung mehtok in a tokih Thukham Pahra (Ten Commandment) an retnak Thukam Kuang (Ark) ih a sin (cover) ih hmailam ah a theh.\nPathian in vancung ihsin a “run zoh (looked down)” tikah Thukam Kuang sungih an retmi Thukham Pahra ngannak Lungpheng pahnih a run hmu ding, cumi cu a minung Israel mi pawl in A Daan (Law) an pahbalmi hngilh loih ciinken ringringnak a si. Sikhalsehla, thukham kuang sin parih thehmi thiisen cu Pathian le thukham pahbaltu karlah ah a ding thlang. Kumtinte cuih thiisen thehmi parah hngatsan tahrat in Pathian in a minung pawl parah A zaangfah-lainatnak cu a karhter ringring a si.\nPathian ih zaangfah-lainatnak cu tuni tiang khalah thiisen ih raithawinak parah a hngat aw a si. Sihmansehla, rannung thiisen ai ah kan sualnak cu A Fapa, Jesuh Khrih in veikhat ah kumkhua hrang daih ih a thletmi a thiisen sunglawi sawn in lang nawn lo dingin a khuh ringring a si.\nZaangfah-lainatnak ih khat Pathian, Jesuh Khrih ih thiisen sunglawi in Na Zaangfah Lainatnak in coter thei ruangah lungawithu ka lo sim.\nPathian in vancungram ihsin i run zoh tikah, A kuaimi a Daan maw a Fapa ih thiisen ah khuimi sawn a hmu pei? Tuni ah A zaangfah-lainatnak parah ziangti’n lungawithu ka sim ding?\nRem Tthat Saalnak Caan\nNinghang Mi pawl Ziangti’n Kan Bawm Ding


SBT le MP, Dr, Za Hlei Thang Tawnawknak - Chinland Today Media\nSBT le MP, Dr, Za Hlei Thang Tawnawknak\nAugust 3, 2010 2:58 pm·3 comments\n1990 kumih Burma ram pumpi hrilawk nakih Chin National League for Democracy (CNLD) Party ihsi, kan mipi aiawh ih Falam Constituency II ihsi MP ih hril tlinmi leh ramleng a Cozah NCGUB ih Cabinet Minister, rak siban leh kan ttong leh kan hla talsuak thei nawnlo nak tilipi sungih raktla zohnu thur suakih, rak tungding saltu.\nKan Chin miphun lakih Politician langsar leh mi cungcuang MP, Dr, Za Hlei Thang cu Surbung Tlang Thuthang Editor Khuang Lian Sum in a hnuai lam vekin hmaiton thusut nak a nei.\nDr, Pu Za Hlei Thang beisei banlo leh zumbanlo in lo kawm theinak tikcu caantha kannei theiih, kalung a awizet. Politics lam siseh kan miphun dinhmun\nsiseh thu lo suduh mi tamzet ka neiih, Cumi sungah kan mipi in theih kan hiar\nzetmi losut puppi mai sehla, kan theihcia vekin kan Burma ram ralkap Cozah\ncun hrilawk nakcu tuah an tumih, hihi mipi hrangih zumtlak leh hrilawk nak dik a si na zum maw?\nKa zumlo. Ziangah tile 1962 in tuini tiang a pehpehih kum 48 sung in uktu hi ralkap cozah an si.Ne Win khal 1962-1974 tiang hriamhrei thawn in uk hnuah amah lal thei ringring nak ding in Socialist ukawknak daan tuah tahratin hrilawknak arak tuahih 1988 tiang lal berber in a rak uk. Saw Maung in 1990 ah Democracy dan in hrilawknak a tuah nan nehtu party NLD hnenah Cozah nak arak pe thei cuanglo. Than Shwe khalin 1990 ihsin tuini tiang mipi palbet tahrat in sal vekin in uk thotho.Tuhi Than Shwe cun a bum ih bum siloin thei cuahco cingin kumkhua ralkap laltheinak dingah ukawknak daan hrampi thar tuah le nemhnget cia in hrilawknak tuah a tummi asi.\nZiangruangah zumtheiding asilo tile;\n[a] A daan tuahmi adik lo.\n[b] A daan tuahmi article 26/a ,12/j le 4/d sungah cozah hnatuan phahin politics tuahlo ding, politics tuah tu cun cozah hna a tuan theilo tile, cozah hnaatuan pawlin party tuah loding tin a um nan, tulaifang roriih Prime Minister, tuanlai General, Thein Sein le adang ralbawi 22 pawl in USDP timi party an din thotho.\n[c] Hrilawknak tuahtikah UN le Ram dangdangih sin zohdik tu kuatding timi a duhlo.\nCuruangah thildik tuah a tumlo ti afiang. Tui thil diklo atuah cia zo mi le a tum cia mi hman in hrilawknak dik asi theilo.\nHimi hrilawk nakah Opposition Party tumbik National League for Democracy (NLD)\nParty an tel tumlo tiah theih a siih, na hmuh danah ziangruangih tel duhlo ha an si\nding? Cun an telmaw tthasawnih na hmuh? Cun an telo hi tthasawnin na hmu?\nNLD party sung thu le an hotu pawl ruahnak ngaingai ka thei ve lo.A lengih an thannak ahcun ralkap cozah kaihmi Daw Aungsan Sukyi le adang NLD party hotu thawngtla lai pawl hrilawknakih tel an onlo tlunah party member khal an si theilo tiih an kham ruangah an ti.\nKei kahmuhdan ahcun NLD party hrilawknak an tello hi a dik ko tin ka ruat. Ziangah tile election an tel ahcun ralkap pawlih anmah lal ringring theinak dingih an tuahmi daan hrampi an pom sak thawn a bangaw ding.\nCulawng siloin hrilawknakah telin a tam sawn ngah hman haisehla thu an nei thei taktak cuanglo ding.Ziangah ti le,2008 ih mipi hro nak a phunphun thawi an nemhnget tir mi daan hrampi sungah\n(a) President cu thuneihnak sangbik pek asi.Cui tlunah president tuantuding cu ralkap thuhla theimi le thiam mi asi ding ti a si.(Ralkap asiding tinak) Cuitlunah a hriltu ding khal anmai milai pawl tamsawn thei dingin an daan hrampi ah an tuah cia.\n(b) Defence minister.\n(d) Boarder affairs minister\nPawl cu raalkap ih direct pekmi MP sungin an si ding tin a um.\nCuihleiah ralkap in rampi venhimnak a thalo tiih a ruat asi le ziangtik khalah cozah a phiat thei uknak a la thei ti asi.\nCuruangah NLD party hrilawknak tello ih ralkap uknak dodal an tum mihi a dik lawng siloin a man a khung in a sunglawi tin ka ruat.\nAsile himi hrilawk nakih tel dingah tlangpar mi Political Party ziang mawzat an um ih, hi pawlhi ziangtin na hmu? an ram mipi hrangah zumtlak leh rinsan tlakin hna an ttuan thei taktak dingah na zummaw?\nPolitics tuah,Party tuah kanti tikah a tlangpi thu in tumtahnak pathum a um.\n(a)Nationnal politics.[ Ram le hnam politics] (b)Party politics.le\n(c)Personal politics.[Bulpak politics] tin a um.\n(a) A pakhatnak hi tlangparmi hrangah cun a thupi cuang ding abang.Tuitum hrilawknak ah hin Ram le Hnam hrangah party ka tuah ding,kacuh ding kanti ahcun Fimkhur a tul zet ding tin ka ruat.Ka relzo vekin Ram pumpi ukawknak daan tuah cia zo mi a si tikah Ram le Hnam hrangah thil thupi kan tuahthei dingmi a um tuk lemlo ding.Culawng siloin ram le hnam thu na rel ve ten na him lo ding.NLD khal himi a hmuh fiang ruangah a tello nak asi.\n(b) Ram le Hnam hrang ruat leem lo,mai hmin thatnak le hlawknak khal tum lem lo,a party hmin duh men men le rualpipawl sawmnak ruangah politics tuah pawl, le party ah lutih tan zet tu pawl an si.\n(c) Ram le hnam hrang silo in mahih hmin than nak le hlawknak tumtahnak thawi politics tuah tu pawl an si.\nTuitum hrilawknak tuahdingah hin Ram le Hnam hrang ruatih tuan duhtu ngaingai pawl hrangah cun party tuahman a um lem ding ka zumlo.Ralkap pawlih saduhthah kim nak men asi ding.\nA tlunih (b) le (c) group ih tel pawl hrangah cun tuah ding asi ko.Hlawknak kan ngah lo hmanah kan hmin tal miin in theih phah deuh kei cu.\nNan Party vunlo timai sehla Chin National League for Democracy (CNLD) Party\nhi himi hrilawk nakah tel an tumlo tiah titi kan theiih, ziangruang bikah tel an tum lo?\nKannih ramleng um CNLD party pawl cun ralkap in hrilawknak a tuah ding anti veten tello dingin kan lung a kim tlangih cui lungkimnak cu ram sung kan party pawl khal theiter dingin kan rel.Ram sung CNLD party hotu pawlin an theiih an lungkim ve maw! asi lole an mahte tello ding in arel ti cu ka thei banlo.\nZiang ruangah tello dingin kan ruat tile;\n1. 1988 kumih CNLD party rakdin laiah tumtahmi a pakhatnak cu Kawlram le tlangparmi kan zatein Democracy zalennak taktak ngah thei nak ding ti asi.( Democracy daan hrampi nganhrihlo).\n2. CNLD party ih tumtahmi thupibik cu Chin ram le Chin miphun in Democracy zalennak taktak ngah ve ih tu hnakih thuneihnak sangsawn neih ve ding.(Federal state taktak)\n3. Laimi zate lungrualnak ngah ko tuan ding.Laimi sungih tel hrihlo kan miphun unau pawl hawl suak vivo ding.\n4.Lairam lengih Laimi pawl umnak hmun tinah mah le phu tawkih thuneihnak ngah thei ding.\n5.Lairam a sung um leitlun,leihnuai ti le tlang thing le lung man neimi hmuah hmuah laimi ta sithei ding le laimi hrangih hman theinak ding.\nCNLD party tuahnak san cu a tlunih tumtahnak thupi pawl tuah ding in asi.Culai ahcun ukawknak ding daan hrampi tuah hrihlo a siih cumi tuahtudingah hrilawknak tuah ding arak si rungah mahte mai miphun party[ tualto party ] kan rak tuahnak san asi.\n[ e.g.Khalaiah NLD party a cak bik ti kan thei ko.Asinan NLD party ah rak lutta bang sehla,kantumtah mi pawlhi NLD tumtahmi asi lo ruangah party sung hmanah in hlonhlo sak mai ding.Party hotu kan si lo tlunah party sungah 90% cu kawl an si dingih kannih cu anthu ngaimen fang tu kan si men ding.] Tucu rampumpi uknak daan hrampi tuah cia zo asi ih tui tuahciami siarlo a dang zianghman tuah le bet theih ding aum nawnlo.An tuahcia mi thlun ding le ralkap thu ngai ding lawng a tang thlang. Curuangah CNLD party a tello nak a si.\nKum 1990 ah khan MP ih hriltin na siih, khami ttumah NLD leh tlangpar Political\nParty MP ih hriltlin mi pawlkha Ralkap Cozah in Cozah nak a lo pe duhlo ih, Tui\nttum hrilawk nakah hin Party dang pawlin nehnak co hai sehla ralkap Cozah in Cozah nak a pek duh na zum maw?\n1990 election laiah cun Saw Maung in nehtu hnenah cozah ka pe ding tin thu arak kam.NLD party in aneh tikah Saw Maung cun kan thukam vekin kan pe ding arakti ruangah Than Shwe le a ho pawlin Saw Maung an dawiih Than Shwe a rung lal nak si.\nThan Shwe cu Lal duh ah a pu Saw Maung hman dawiih lalnak longngampa a si.Tu khal ka lal loding ti phan ruangah lal tengteng dingin uknak daan hrampi tiang thleng thluh tu pa in midang hnenih cozahnak pek ding cu vaan sem vek asi loding maw!\nKawlram hrilawknak ding thu cu hi vialin bansan hrih sehla, nangmai bulpak thuhla le dinhmun pawl ka lo sut hrih ke. 1990 kawlram pumpi hrilawknak ah khan Falam constituency 2 in MP hril tlin na rak si ih nan zaten laitlang ah MP ziangzat nan um? Ramlengah MP ziangzat nan tlan? Ziangruangah nannih bul nan tlan?\n1990 hrilawknak ah khan Laitlang pumpi in MP 13 hril kan si. Cumi sungah keimah le U Lian Uk Kawlram in kan tlan. A tawizawng in rel sehla,Ralkap cozah in kannih pahnih hi kaih in rak tum ruangah asi. Kaih in tumnak thu cu a bangaw cekci lo ding nan kannih pahnih hi 1972 Ne Win san lai khalah ralkap ih thawng thlak zomi (duh lomi) kan si tlunah kei cu tui hrilawknak khalah hin ralkap party (NUP) pawl in tlawngta milai (CNF) a si tin hrilawk hlan ihsin in zuar ih thawng thlak in tum cia. Hrilawk hlan teah in kai nan palik bawipa tangka tampi kan pek ih aamahkhan (bail) i pek ruangah hrilawknak ka tel ngah fangfang. Hrilawknak ah ralkap party kan neh ruangah an thin a heng sinsin. High court tiang appeal ka tuah naan ralkap pawl in thawng thlakding an ti ruangah High court in ka thu an rel duh lo ih Kalemyo ah an kuatsal.Cui thu kha ka lawyer pa in a thupten i sim ih ka thu rel ding ni hnih duh ah ka rak tlan.\n1990 Kawlram hrilawknak ih MP tlan pawl tuahmi ramleng a cozah( NCGUB) ah khan minister natuan ti karak theidah. Ziang department ha na kaih? Ziangtiktiang na tuan ih ziang ruangah na bansan?\nPrime minister Dr.Sein Win hohami Nationnal Coalition Government of Union of Burma (NCGUB) ah 1995 in 2000 tiang Health and Education Minister ka rak tuan.\nKa ban sannak thupibik cu ka dam lo ruangah a si.Toxic goiter ( tur nei orpaw natnak) ka nei ih khual ka tlawng thei nawn lo.Cuitlunah keimah lawng Aizawl ah kumkhat lenglo ka um zo ih dam lo sinsin pangah keimah lawng um cu a tha lo ding ka ti rungah tha ten suak ka dil ih 2000 march thla in ka bang. Cui hnu September thla ah USA ka feh.\nAsile thildangpi lo sut bet sehla,1968 hrawng a si ta maw! U Nu tapung kan timai ke cu . Khalai Chin miphun hrangih pum rak pe aw Pu Sa Lian Zam (William) le Pu Mang Kham U Nuh tapung hnen an va fehnak le an cangvaihnak thuhla ah khan Za Hlei Thang a tel ih tampi a rak tawlrel pi in a rak bawm tin tuihnuah thu ka run thei. Ziang vek in ha na rak tawlrel pi ih na rak buai pi?\nA cipciar rel cun a sau tuk ding ruangah a tlangpi lawng ka lo sim ding. U Mang Kham hi ka unau sungkhat a si.Falam boarder ah hmunkhatih rawl suang tlaang ei tlaang in kum hnih sung (1954-55) kan rak um dah. Sa Lian Zam hi cu Falam High school tlawng kai pi rualpi tha zet kan si. A nih high school in Navy a lut ih kei Medical college ka thleng. Cutin Rangoon ah kan umtlang lala. A nih hi Mirang tong uar zet a si ih kan rualpi lak ahcun a thiam khal a thiam bik ruangah rualpi pawl cun a hmin hman in ko lemloin Mirangtong thiam pa tin kan ko.\nPolitics lam duh zet a si ih kan tonawk tin ten kan rel tlang theu.Mizo tapung thok pek a si ih mino kan si vekin ram le miphun hrangih pum pekawk duhnak thinlung a tum sinsin. Himi hlan deuh 1964 ah Ne Win in private company le Dawr pawl hmuahhmuah pitupeng ting (Nationalized) a tuah ruangah Kawlram cu Communist ram ah kan cang tlang ding a si tin kan ruatih thinlung tam pi a dang lam sinsin. Cuihnuah kawlram Socialist daan in uk-awk ding ti a rung si lala ih Socialist ukawknak daan hrampi an run ngan thok cuahco .Culaifangah U Nu kawlram in a tlan ih Thailand ah Ramtlaan cozah a tuah.\nU Nu hnenah Lai tlangin MP Pu Mang Tling khal a tel ve. Pu Mang Tling le a ho pawl in Laimi a dangten kan umve ding an tiih mi sawm dingah Colonel Thian Khaw Khai fapa Thang Za Pau an rak thlah. Sa Lian Zam cu ralkap hotu dingah le training petu dingin an sawm. Laitlang sungkhat pawl ih kham ding a phan ruangah a sim ngam lo ih keimah thaw lawngin thu kan ruat tlang theu.\nCommunist le Socialist kan rak huat tuk ruangah feh ding ka rak lungkimpi ve. Pu Mang Kham cu Lai tlang um a si ih a feh ding thuhla ka rak theih pi lo. An feh zik lawngah ka thei.An tlan ding zan netabik ah an pahnih in Lanmadaw Medical Hostel ka khan ah an ra riak ta. A thai zing zingpit te ah Thang Za Pau in a ra hruai ih ka umnak Hostel ihsin an rak feh liam muarmo.\nThailand an thlen hnuah an tumtah vekin Laimi a dangten Pu Mang tling ho in an um ih Sa Lian Zam in ralkap a hoha. A thupten peh thaihnak kan neiih ramsung ram leng thuhla kan sim aw ringring.Ram sunglam an tulmi ka tawlrel sak theu.\nCulai ah U Nu inThailand ramri Mesariang khuaah Radio station cakzet a rak tuah ih Kawl tong le Lai tong in thu an rak than theu. Lai tong thu than hi an mahte than asi ih an thiam tuklo ruangah Lai thuthan tu ding pawimawh zetin ramsung lam in run cah ciamco.Anmah khalin lamzin dangdnag in milai an hawl ve.\nNetabik ah an sawmtummi kha Ralkap inteligents MI pawl in an kaih ngah. Thu an sut tikah i rak phuan ruangah kei khal luat thei nawn loin 1972 December ah thawng sung ka rak thleng.\nSalai Kipp Kho Lian Khal an rak kai ve ih Bahan MI 6 ah it lo sing loin ni 5 sung an duh tawkin in hremih thu in sut hnuah kan pahnih in kan mit in tuam pit ih Insein thawng inn pi ah in kuat tlaang.Thawng inn sungah cun a dangdang ah in re. Insein thawng inn ih sin nikhat ni-ah kan suak tlaang thotho nan suak lamah cun kan tongaw nawnlo.\nHitawkah-hin Salai Tin Mg Oo ih thu malten lo simtel ka duh.\nInsein thawnginn sungah University tlawngta hotu Salai Tin Maung Oo thawn kan tong aw ih Thawng inn ihsin nikhat ni ah kan suak tlaang.A nih hi Asho Chin asinan kan ton\nawk hlan ahcun Salai ti khal a hmang lo ih laimi ka si ti khal zohnen hmanah a rak sim dah lo.A sinan thawng inn sungah Unau vekin kan um tlang hnuah lai thinlung a nei ih thawng kan suak hnu ahcun a Hmin khalah Salai a bet ih Salai Tin Maung Oo a ti aw. Hihnu lawngin University a rualpi le midang pawl khal in Laimi asi ti an thei. Amah te Laimi ka si a ti-awk lawng siloin Laimi Unau pawl khal in Laimi ti-ih kan pom ve thei ding a tul zet tin ka ruat.Thawng inn ih kan suak kum 1974-1975 hi Chin Literature and cultural committee ah EC thar hrilawk ding thawn arak tong aw. Himi CFLCC (Chin Nunphung le Calai Committee)ah G.S tuan dingin ka lem ih ka forh ciamco hnuah anih khal i el siang lo-in a lung a kim. Kei khal in Tlawngta hril awknak ah ngah koin ka campaign sak ih a ngah suak ve. Asinan rei a tuan man hlanah U Thant ruak phumnak thu ruangah a buai ciamco ih Tlawngta hotu a sivekin thawng a tla sal lala. Hi tumah mitampi thawng an tla ih Salai Kipp khal a tla sal ve. Thawng a suak hnuah Salai TMO hi tlawng lut sal nawn loin Thailand a feh ih ralkap cozah a do cih ta.\nThailand le Kawlram a hlehka ih Rangoon a rat le ka hnenah ka rak thup theu. A netnakah ralkap MI in an kaih ngah ih a voi thumnak Insein thawnginn a thleng sal lala. Salai Tin Maung Oo hi University tlawngta hotu a si lawng siloin Laimi a sinak le mi raltha thil ti thei a si ruangah kawl ralkap cozah in a tih ih a hua fawn. Cu ruangah reilote sung lawng thawng an thla ih 1976 june 26 ah hri thawn a hngawng in thlai that a rak tuar a si.\nPhunsang tlawng na rak kai laiah Burma ram uknak daan (constitution) thu ruangah thawng a tla tin ka thei. Ziang ruangah thawng na tla,ziangzat na rei,ti pawl a tlangpi thu tal in sim thei kei maw?\nA tlunih ka lo sim zo vekin thawng ka tlak nak cu kawlram daan hrampi thu ruangah si sawn loin Thailand ram ih sin Laimi tawhlanzi (Tapung) rak tuah tu Pu Mang Tling le Sa Lian Zam pawl ka rak bom ruangah a si sawn.\nNe Win ih 1969-1974 kum sung a ngan tirmi Socialist daan hrampi thu khalah napin ka rak caangvai ve ko. A thu umdan cu hitin a si. Ne Win in 1962 kum march ni 2 ah aana a thing (coup d’etat) a tuah ih a mah in direct in 1974 tiang a uk . Kumkhua hitivekih uk ringring ding a can thei lo ruangah a mah tho tho lal thei dingin 1969 kumah Socialist daan hrampi ngan a fial thok. Himi daan hrampi ngan nakah Bulpak siseh, party siseh, Organization a phun phun khal in siseh,Biaknak lam khal in siseh, zalen zetin ruahnak in pe thei tin Ne Win in a rak than.\nCu ruangah kannih Laimi University tlawngta pawl khal in thatho zetin ( Chin lu nge mia a cian pi chiat) timi Democracy uknak daan sungah Federal in um kan duh tin mi 22 hmin thu in ca kan rak kuat ve. Hi tiih ca kuat lawng siloin U Lian Uk ih ho-in Laitlang Myo nee khawpi kim ah an va feh ih Laimi kan zaten federal daan kan duh ti dingin (campaign) an va tuah ciamco.\nCumi kha Ne Win a thin a heng tuk. Ziangah ti le a tuah tum mi cu Socialist Party pakhat lawng um dingih cumi party ah amah chairman tuan ih kumkhua a mah lal ringring ding ( Dictatorship) kha a rak tumtah mi a si. Kannih kan ca kuatnak ih kan dil mi le kan au mi le Democracy mipi uknak le tlangpar mi pawl mahte thu neihnak ti asi ruangah a tumtahmi thawn a linglet pi a rak si. Cuiruangah Ne Win a thin a heng tuk ih meeting nakih tel hoha tu Upa pawl hmuah hmuah Laitlang ihsin mi 52 a kai ih thawng a rak thlak.Kan nih Rangoon um tlawngta pawl cu Laitlang meetingnak ih kan telve lo ruangah kaih kan rak tuar lonak a si.\nLo sut bet vivo sehla,tui Lairawn kantimi ( Kale-Kabaw valley) hrawngih kan thu le hla in ram kau a co ih a thanso vivo theinak ah hin Dr.Za Hlei Thang ih hna rak tuannak le dung siip loih hohanak ruangah a si tin 1980 kum hrawng thu thei ban tu pawl in an lo timi hi kum 30 lai rei zomi thuhla a si ruangah mino pawl in kan thei ban nawn lo. Ziang vekin nan rak cangvai ih ziang nan rak tuah ti tulai thangthar pawl in theih kan hiar zet ding tin ka zum ih in sim thei kei maw?\nHi thu hi tuisun ni tiang a selam a thalam bulpak in ka tuar laimi lawng silo in Phun le hnam le politics lam tiang hnamhnoih tir ih rel ringringmi thu nung a si ruangah a thupi zetin ka ruat. Khalai ih thil um dan le kan tuahmi pawl a si vek cekciin ka lo sim ding.\nTuih Lairawn kan timi Kale-Kabaw valley hi 1979 Tahan ka um pek hrawng ahcun KAWL RAWN tiih rak kawh a si. Laimi khawpi bik Tahan a si ih inn 2000 lenglo hrawng an um.Lusei hnam ngai ngai cu inn 100 hrawng lawng an si. Khawlak le Bazaar sungah Lu sei tong lawnglawng an hmang. Taungphila veng ah zangiat tong an hmang ih Paihte veng ah paihte tong an hmang.\nA hmaisabikah Lusei a huat ruangah lusei tong a dodal in timi hi a si lo ti fiangten ka rel duh. Lusei pawl ka hua ih ka dodal siseh la an mai lak rori ah ka um paih lo ding ih Lusei tong khal ka zir duh lo ding. Sibawi zir ka theh ih Tahan ka um pekah Lusei tong ka thiam lo.Tiddim tong khal ka thiam lo. A sinan a rei hlanah Mina damlo pawl thu sut thei ding le sim thei dingin ka zir ruangah Lusei tong le Tiddim tong thawn har zetin mina ka be thei cop a si.\nTahan ka um hnu reiloteah a hlanih Phunhnam thleidan awknak le hmuhsuam awknak thu ka theih lawng siloin keimah khal in ka hmu-in ka thei phah vivo.Ka um hlan thu; Tivar khua ah khawlak ih pawi tong tong cu paisa Ks.50 cawh ding an rak ti dah, EFC kawhhran thu relnakah koh hran upa pakhat a mai tongih thu rel lai kha sap tong kan thei lo tin a tong lai an to tir tivek pawl le, ka um hnu khalah Presbyterian kawhhran khawmpi hla zuamawknak ah pawi hla sak an siang lo, cun Zodi Music group ah hla sak thiam Sai khua pa Salai Sui Nei Thang khal pawi hla sak an rak siang lo.\nHi thu pawl lawng siloin kum upa pawl le pitar putar kawlrawn ih rung vaithar pawl in Lusei tong an thiam lo ruangah Tanhan Bazaar ih thil lei ding men hmanah harsatnak an tong ih tong lettu an tul theu. Hivek pawl ruangah mai khua mai ram le mai miphun umnak tal ah kan tong kan hla hi ningzak lo,thla phang loih hmang ngam ding le hmang duh dingin kan tuah a tul ti-in thinlung thiang tein ka ruat.\nKan thu le kan hla thiam ding hmang duh ding le thangso ding ih kan zuamnak ah hin Hnam dang zohman kan siatsuah lo ih kan hnaihnok fawn lo. Kan thu le kan hla hmang ding le tong ding khalin Lusei pa, Paihte pa, Halkha pa ( Halkha hman hi Pawi an sinan) kan forhfial dah lo. Midang hnaihnok loih mai innsungsang le mai hnam cio in mai thu mai hla zalen zetih kan hman cu thu dik le thil tha a si. Cuvek thothoin ramdang mi le hnam dang mi khal in mi khua mi ram le mi hnam dang pawl cu hranhram in tong tirin hman tir tum lo sehla a tha tin ka hmu. Hlanlai san hmanah ROME KHUA NA UM LE ROME PAWL VEKIN UM AW an rak ti a si.\nMidang siatsuah lo le hnaihnok lo teih kan thu le hla khaisan theinak ding le mino pawl kaihruainak dingah cun Music group tuah a thabik ding tin ka ruat suak. Hi thu hi ka innhnen pa Pu Thang Thuan ka sim ih thatho hlawptlo zetin i rak lungkimpi hnuah Dr.Than Bil Luai le kanlam upa neinung deuh pawl mi 30 lenglo sawm khawm in Bus thawn Cekan khaw lu tihaang tiva ah picnic phah in thu ronkhawmnak kan tuah.\nKan zaten tha kan titlang hnuah mah le sian zat sumpai kan khongaw ih Ks.3000 lenglo kan ngah. A sinan Music group hrang thlungdar ( Music instruments ) kimteih lei ding cun Ks.5000 tlun a tul ruangah cui thu rel dingin a hmaisabik committee meeting Dr.Than Bil Luai inn ah kan tuah ih Drum set( Khuang) lei dingin kan rel.\n( Hi kan meeting a zan rori ah Kalemyo ralkap hnenah in rak zuar ih a thaizing zingpitah Pu Thang Thuan le keimah lawng MI pawl in in ko ih thu in sut ciamco.Kan meeting nak inn nei tupa Dr. TBL cu an zuar tel velo.)\nKan Music Group hmin hi keimah in( SALAI – M) tin ka rak phuah. Hmunrawn Laimi (Asho-Chin ) Unau pawl tong a si ih a tican cu Tlangval Fala,Nunau Mipa ti nak asi. Ka phuah san cu (1) Hmin hmai ih Salai le Mai a um veten Kawl pawl in Chin mi ti in thei mai.(2)Tlangpar ummi le Hmun rawn ummi Laimi kanzaten unau kan si,bangrep kan si ti lang ternak le,(3) Thawnginn sungih ka sar mi Hmunrawn laimipa Salai Tin Maung Oo hngilh lonakih ka phuahmi a si.\nSalai M kan din hnu reiloteah Lusei lam pawl in keimah le Dr.Than Bil Luai hnenah palai dang dang an run thlah ih hro phah leem phahin kannih pahnih cu Salai- M ih tel lo ding in in sim. Cuveten Dr. Than Bil Luai cu Salai M committee ihsin in bansan. Salai-M committee hi a hmin te in kan tuah. Tahan kiangkap khua deuh lawnglawng an si ruangah thuhla ziangkim a fatebik in a tumbik tiang Pu Thang Thuan le Keimah ih tawl rel thluh a si. Sumpai lam tulmi hmuahhmuah keimah in tuanvo ka la.\nHitiih Salai-M ka suahsan duh lo ruangah Lusei tiaw pawl in in dodal ih in engtai ciamco. mina pawl tiangin ka hnenih sii zawh lo dingin an forh. Kawhhran lam thawn napiih in do ruangah Khaw pi,unau sungkhat le ka pu le pawl rori hman an damlo tikah ka hnen ra ra nawnlo in Dr.Than Bil Luai hnen an pan sawn thlang. Cui ruangah a hlanih nikhat mina damlo 200 lenglo ka neihmi kha 30-40 tiangin a tum. Hitivekih ka tuar hi a ni le a thla men si loin a kum kum in a si ruangah sumpai lam tuak cun ticawklo ka ral ( ka sung).\nCui ruangah i duhdaw zet tu ka unaupa Pu Ngun Hlei Thang tla cun Tahan a rung tlawn laiah “ Za Hlei hitivek cun na tuartuk ding a sisi dung sip awla a tha lo maw” i rak ti dah. Asinan kei in “Ngun Hlei ruat hnik awla tui Lusei ti aw pawl( Lusei tong hmang ) sungah zatek 90 cu kanmah pawi hnam hlo pawl kan si.Kan thu theihnak a mal lai hrih ruangah le midang bumnak kan theihthiam lo ruangah Lusei vekih kan um men na, ni khat khat kan mit a van ni ahcun ziang kim kanmah a neitu dik kan si leh ding.\nTuihlan ah zohman hmin siat le sumpai cem ih harsat tuar paih kan rak umlo ruangah hiti-ih mai phunhnam hman rel ngam lo le mai tong hman tong ngam loih kan um nak a si. Cuiruangah dung sip cu rel hlah hi tluk ka tuar zoih a cem tiang ka nor ko ding “tin ka rak let.\nSalai- M um hlanah music group hminthang cia pahnih an rak um.Thang Vel homi Zo Di ( Lusei group )le Lal Ruang homi Vul Mawi ( Hualngo Group ) an si.Vul Mawi hi a leng midang tel lemlo in Sungkua pahnihthum ih tuahmi a si.Stage show an tuah thei tuk lo nan recording hla thun lamah an langsar zet ih a tlangpi in Lusei hla lawng an sak ih an thun. Zodi cu hlasakthiam an nei tha zet ih puai hlasak lamah an hmin thang. Kawl hla an sak nan a tam bikah Lusei hla an sak.\nKannih Salai M cu kan Music group in sang tu inntek duhmi hla kan sak mai. Lai hla, Kawl hla, Mirang hla, Lusei hla, Paihte hla a zaten kan sak. Stage Show voihnih kan tuah nakin kan langsar thok ih a rei hlanah Kawl rawn music group hmin thang bikah kan cang. Hi hnu cun kan Mino pawl mai phun le hnam tong an zahpi lo tlunah kan hla sak ding an hiar ih mi lakah hmai hngal zetin Pawi hla an sak ngam thlang.\nSalai M music group hi a hmin in committee kan um nan a hmaisabik kan khuan khawm mi Drum set leinak le Music group ih ngahmi guitar leinak siarlo kum 6 sung a dang cemmi hmuah hmuah keimah ih tuar thluh a si. Cui tlunah Salai M hmin in Rangoon May Studio ah hla khui 3 (series 3) Kawlhla, Laihla le Lusei hla kan rak thun suak.\nSalai-M group zaten mi 12 kan si-ih thla khat lenglo kan rei. A zaten paisa Ks.30000 lenglo ka rak cem. Laihla (pawihla) cu kanmah ten kan zuar, Lusei hla cu Vulmawi pawl in in lei. ,Kawl hla cu ralkap cozah in suah in rak siang lo ih tu tiang suah loin a um ta hngeehnge.\nTong le hla tlunah Biaknak Kawhhran lam khalah hram thoktu a si vivo an lo timi hi teh; kei tla cu Bible tlawng na kai ti le, Pastor na tuan ti le ka thei dah si lo, thil umdan ka theithiam lo.Kan thu a sau zet nan in sim bet thei la a lungawi um zet ding!\nPastor cu a hla tuk ding! Bible tlawng kai cu 1986 laiah ka rak tum dah nan tutiang ka kai suak lo. Kawhhran lam khalah tong thu a tel ko. Ziangah ti le culai Tahan kawhhran pawl cu Lusei tong hmang lawnglawng an rak si ih an hnen lut ding in rak sawm rero nan tong thiam hrihlo ruangah kan rak lut lo. Kum hnih lai kawhhran neiloin kan um.kawhhran dang ih thawn le kan duh fawn lo ruangah kan mahte Baptist kawhhran din a tul thlang. Baptist kawh hran hi Tahan Bazaar vengah voi thum lai an rak din zo nan an tuah suak thei lo tin in rak sim nan ka tum thotho.\nCulaiah Haka Unau inn li-nga lai Tahan ihsin Satawm Baptist ih khawm an rak um. Cui ruangah an hotu pa Pu Za Cung ka sawm ciamco ih a ngam lo cingin voi thum ka sawm hnuah Bazaar kap rori ka umnak inn saanmi ah Baptist kawhhran kan rak din suak.\nAthok ahcun Falam le Haka bangrep hrawng kan sinan a rei hlanah Haka lam pawl cu kawhhran dang dang ihsin an suak ih mai tong hmannak kawhhran tin in rung pan cupco mai.Culai fangah kanlam pawl cu Lusei kawhran ah biarmei cah le cah ti ngam in a lu su tu ah an tang ciamco.\nCuruangah Haka thawn kum thum lenglo kan khawm tlang hnuih kan then awk tikah Haka lam cu inn 40 lai an kim nan kannih Falam lam cu inn khat hman thang lo roriin kanmah kel inn 5 te lawng kan si thotho famteh maw. Thin cu a na duahdo thei pam lo ziang. Himi inn 5 pawl hi tui Tahan El-Bethel kawhhran rak dintu kan siih Biak inn hmun khi Ks.57,000 in kan rak lei.\nHilai ah Kawlrawn ah Baptist Association 3 a rak um. Tiddim le Haka a dangten an nei veve nan kannih Falam cu Tiddim hrekkhat pawl thawn Kale Vally Baptist Associatin(KVBA) ah kan rak um. El-Bethel kan din hnu a rei hlanah kan Church nauhak Sunday School zirh ding cauk kan tul ih tuah sak dingin KVBA kan dil tikah kannih kanmah te kan nei zo kan lo tuahsak thei lo in rak ti. Cuiruangah kannih Falam kan zate le Tiddim hrekkhat lawng thaw ih komawk thathnemnak a um lo tin kan ruat ih Chaungkhuah KVBA civuipi ah Falam lam khawtin kawhhran upa pawl LAIRAWN BAPTIST ASSOCIATION (LBA) din dingin kan sawm ih an lung a kim thluh. Asinan din lohli thei loin kum 3-4 lai kan um.\nZiangah ti le(1) saya Tha Biak le saya Lian Khaw Thang KVBA hna tuan lai an si ih suak lohli ding in lungkim pi lemlo,(2) Pyinkhungkyi khawlam pawl in KVBA hmunram le zung inn pawl leinak saknak ah kanmah Falam pawl sumpai a tam sawn ruangah a lak menih tlan sanding kan hraphria an ti.(3) A dang thu um leh cu Unau Khualsim lam hotu Pu Nawl Ling KVBA ah vice president tuanlai a rak si tlunah Khualsim a dang teih um a rak tum ruangah kan tello ding in rak ti.\nA tlunlam harsatnak pawl pah suak thei nakah hmun le ram ih hnangam deuh dingin Kalemyo ih ka innhmun ka leinak vek in man ol ten ka rak pe. Falam thenawk lonak ding in Rev.Dr.Saw Ling thawn Bible tlawng tuah a tul tin kan ruat ih kan hmuan inn ah Bethel Bible tlawng kan rak din. Principal tuan dingin Rev. Luai Hre kan rak sawm suak ruangah Falam then aw lo ih kan um thei nak a si. Hivekin kum li sung lai harsatnak phunphun kan tuar hnu 1989 kum lawngah LBA kan din suak thei.\nHimi LBA din ding ih in bawm tu tampi lak ah Rev.Dr.Saw Ling le Kalemyo Shalom kawhhran hruaitu Pu Mang Kulh hi a thok in a cem tiang thazaang ruahnak thawn a hleice ih in bawm tu an si. KVBA suahsan in LBA kan din ruangah Unau Tiddim lam hrekkhat ruah sualnak in nei ih ka hnenah an lung a awi lo. Kei cu 1990 hrilawk hnuah kawlram ka tlansan a tul ruangah tuini tiang LBA khawmpi hman tel ngah loin ka um ta.\nBethel Bible tlawng khal kum thum sung kan inn ah an um hnu in Taungphila tui hmunah an rung thawn sal.\nKa hnak i do deuh tu thil pakhat te lo suh bet duh ka nei. Ziangtik kum in ha Tahan ih sikhan na on? Keimai theih rori ah Dr.Za Hlei Thang cu a mai paisa ngahding hmanah ziang nge ti tong hmang lo mina pawl cu thaten a zoh duhlo tin an lo rel ih, kha kha thil um taktak a si maw ? An lo puh men ha a si.\n1979 January thla inTahan ah (HIGHLANDER) sii-inn ka ong thok ih 1990 december ni 17 tiang kum 12 ka um.\n1960 kum Rangoon ih tlawng kakai thok ihsin Tahan khua ah Lusei tong an hmang ih Lusei ti aw pawl an tambik ti ka thei cia zo. Mina zoh duh lo tiang ka hua sisehla Tahan khuaih si-inn (Clinic) on cu rel lo Tahan hmuh ban nak khua hmanah ka um lo ding. Tahan ka um hi zohman ih fialmi ka si lo,keimai duh hrilnak ih um ka si. Ka mina cazin zoh sehla zatek 80 cu Lusei tong hmang an si ding.\nKum 12 sung kathiam tawk ten Lusei tong hmang pawl Lusei tong in ka bia .Cuvek thotho in Tiddimlam unau le Kawl pawl khal anmai tong cio in ka be ve tho tho.Hitivek Phuahcop thu i puh tu pawl hi SALAI-M music goup banglo ruangih thin na pawl, Kawhhran upa ngahlo phang pawl,le Lusei phunhnam ngaingai khal silo, pawi hlo, hnam hlo pawlih tongmi a si.\nHmunlai khua ih Sailo Lusei pacang pa tla cun hitivek ih lo dodal tu le lo relsia tu pawl hi kan nih Lusei ngai ngai pawl kan silo,nanmah pawi hlo pawl lawnglawng an si i rak ti dah mi hi thu dik ngai ngai a si.\nA netnak ah lo sut sehla, na rel vek in, hi tluk in kum tampi sung na rak cangvaih ruangah sum le pai ticawklo na ngah lo le, na cem tlunah Mi ih huat le rel siat na tong si khaw; tu-ah hin teh malte tal sirawknak na nei maw?\nKa sir awk lo tlunah ka lung a kim sinsin. Ziangah ti le, tuini tiang ka tuahmi a sual lo ti ka theih fiang ruangah a si. Pawi pawl mai tong thiam ding, tong duh ding le tong ngam dingih ka zuam pinak le tha ka peknak hi Pathian duh zawng a si tin ka zum. Kan phunhnam hi kanmah te tuahmi a si lo ih kan Tong khal kan mahte phuah mi a si lo, in sersiamtu Cung Pathian ih tuah mi le pekmi a si.\nCui ruangah zozo khal mah le hnam kan sunlawih ih mah le tong kan fahsak thiam a si le in sersiamtu le tong in petu kan Pathian a thu kan ngai ih a duh zawng kan tuah thawn a bang aw tin ka ruat.\nLeilungtlun ukawknak le tisa daan lam khal in thu dik asi tihi ramdang tampi ka thlen hnu le ukawknak daan phun phun thu ka theih deuh hnuah thil dik ti ka thei sinsin. Ram tum le ram fate,Phunhnam tam le mal, mi fim le mi aa, mi lian le mi fa rah karlak ah hmuhsuam awknak,nautat awknak um lo ding hi UNO Leilung tlun pawlkom pi khal in a tumtah bik mi a si.\nSalai-M khal in thleidannak um loin; Kawl hla, Mirang hla,Lusei hla, Paihte hla a zaten kan rak sak thluh. Music Group dang pawi hla sak ding in kan fiallo ih kan sawm lo. Kawhhran lam khalah mah le tong cioin kan mahte thianghlim zetin Pathian kan be men. Zoih kawhhran hman pawi tong hman ding kan forhfial dah loih an tong kan soisel fawn lo.\nTulaifang leilung tlun Democracy Ram thangso pawl tla cun an ram sung phunhnam fate pawl ih TONG le NUNPHUNG hlo zomi,hlo cuahco lai pawl hman hawl suak ih ti nung sal ding le zir sal ding an tum sawn a si. Mai phunhnam sun-lawih le duhdawt thiam tu pawl Pathian in thlawsuah malsawmnak lo pe cio hram seh.\nDr, Pu Za Hlei Thang kan mipi hrangih cinken tlakzetmi na hna ttuanmi thuhla pawl kalo suh mi thinsau tei insim fiang ruangah lungawi nak tampi kanei.\nDr, ZHT, Keikhal ka lunga awi zet.\nDr. Za Hlei Thang hi Tlau Hmun khua Pu Hrang Sin le Pi Kaw Lian cuai ih fapa neih sun a si.Tlau Hmun khua ah Laica phun thum a on hnuah Falam kawl tlawng in phun li a ong. Falam peng pumpi ah a pakhatnak a ngah ruangah Mirang tlawng phun sarih tiang scholarship a ngah. 1964 kumah Rangoon Myoma National High school in phunhra a ong. An tlawng phun hra 400 lenglo sungah amah lawng Medical college a rak ngah ih kawlram pumpuluk phunhra ong lak ah 136 nak asi.kum 1965 ah Medical College Mc-1 a lut.\nAnih hi High school tlawngta lai ih sin phunhnam thuhla le politics lam paih zet mi asi. 1968 kumah a mai hoha nakin Falam peng Rangoon le Mandalay University tlawngta zaten thla khat sung fund hawl nakah lei anrak cek dah.1969-70 kum all Chin University Literature and Cultural Committee Magazine a rak suah.\nSibawi MBBS hi kum 7 sung zirding a siih, 1972 ah MBBS Degree ngahding a sinan 1972-1974 tiang thawng a tlak ruangah MBBS Degree hi 1977 lawngah a lasuak. Kum 1977-78 Maulemein Sizungpi ah House Surgeon a tuan ih, kum 1979 ihsin Tahan ah Si Inn a ong.\nA Tlunlamih kan tarlangzo vekin 1990 kum Burma ram pumpi hrilawk nakah Falam Constituency II ihsin MP ih hriltlin a siih, Ralkap Cozah in Cozah nak a pek duhlo ruangah ramleng a Cozah NCGUB ah Cabinet Minister, kum 5 a ttuanih, NCGUB ih Cabinet Minister a ttuan sungah Burma ramin Democracy a ngahthei nak dingthu tawlrelin ram dangdang ah a tlawng vivo ih, ram dangdang thuneitu pawl a tong vivo.kum 2000 September thla ah US a fehih, tuah cun US, Maryland State Frederick ah a nupi fate tawn an um.\nHiti vekih kan mipi tthangthar nonawn hrangih cinken tlak thil ropi zetzet a rak tuahmi pawl kan suhmi thinsau tei insim fiangruangah a parah lungawi nak tampi kannei ih, Dr, Za Hlei Thang in kantong leh kanhla pawl hlo nawnlo dingih rolung hnget a rakbun mihi thangthar nonawnin runcawisan tumcio uhsi.\nEditor, Surbung Tlang Thuthang.\non August 5, 2010 at 3:34 pm\nhivek ih kan mah laimi hrangah a rak tuartu Dr. ZA HLEI THANG\nna parah lungawi nak tampi ka nei,mah mi phun le mah hla te tiih rak harsat nak lak ih sin hivek ih na rak zuam nak hi kan nih tthangthar mino pawl in cawntlak ding mi na si..khuinah kan um a sile hman kan mah tong le kan mah ca lai te ngai sang in kan um asile ka innsang le kan miphun ka cawisang tin ka ruat…\nna ca ngan mi hi ka thin di a riam in ka lo ngai sang nasa,,lungawinak tampi thawn\non August 8, 2010 at 12:18 am\nHrinhnam dang nunphung – ttong le calai – ih ciahneh (influence) le cokpolh vaivuannak (compromise) sung ihsin kan miphun in ruun suak ih kan Ttong le kan Calai nunter saaltu kan PABIK Dr. Za Hlei Thang thu kimcangzet ih ka theih ngah ruangah ka diriam nasa ih amah tla ka upatzet fawn.\nInterview in tuahsaktu Pu Khuang Lian Sum le mipi siar theih dingin tawlreltu CT ttuanvo neitu pawl tlunah lungawinak sim cawk lo ka nei.\nKa miphun bengvartertu dingah zuam sinsin hram uh law……\non August 9, 2010 at 3:27 pm\nnan ti tha tuk hi vek san thuan thu mino pawl ih thei tul tuk mi asi. hi vek miropi pawl si thun thu si nan rawn ngan theu ding, kum 30 hman kim lo tha lai,Hute ti vek mi dang dang pawl tawng ding le rel ding hman thei cuca lo pawl nan rawn tar lang theu ih kan web side a ti nau hak tuk theu in ka thei,\nzuam sinsin uh law.\nlawngawi nak tam pi thawn.


Mitcaw Pitar In Russia Thuhla Arak Relcia Thlepthli, Neta Ah Ziangtin Aum Ding >>> – Meifar\nMitcaw Pitar In Russia Thuhla Arak Relcia Thlepthli, Neta Ah Ziangtin Aum Ding >>>\nMitcaw pitar an timi Baba Vanga in Russia thuhla cu arak relcia thlepthli zo. Baba Vanga in, “Russia rallian a tho dingih a lamzin ah zohman an um thei lo ding. A ral pawl cu a nuai cimit thluh ding, zohman in Russia ih cangvaihnak cu an cawlhter thei lo ding.\nNeta ah Russia cu leitlun ih Siangpahrang a si dingih Europe ram pawl cu laktlak lo, thuhlolak ah an cang thluh ding” a ti. Mitcaw Pitar In 2022 Kum Ih Thilthleng Ding Arak Relcia Mi Pawl >>>Mitcaw pitar an timi Balkans’ Baba Vanga hi mual a liamnak cu arei zet zo nan a thusim pawl cu leitlun ah a nung ringring lai.\n1911 kum ah a piang ih a nauhak laiah thlisia in a la, cumi hnuah ramlak ah an hmu ih a mit a caw thok, asinan hmailam caan ih thilthleng ding mi pawl a hmucia thei thu tettikhannak ah a rel. A thurelmi pawl hi a dik thei zet ruangah mipi khalin a thurel mi pawl cu an ruat thupi.\nAmerica innsangpi pahnih cu thir vate tumpi pahnih in an pahsiat ding tin arak phuang mi khal 9/11 kum ah a thleng ngaingai. 2004 kum ah Thailand ram ah tsunami rapthlak zet a thleng ding tin arak phuangcia ih a thleng ngaingai.\nCun midum in America president a ṭuan ding arak tiih Barack Obama in arung ṭuan ngaingai. Baba Vanga ih thurelmi hi a dik thei zet nan diklo mi khal aum thotho. Baba Vanga hi 1996 kum ah a thi nan 5079 kum tiang, leitlun ih thilthleng ding mi pawl arak relcia. 5079 kum ah leitlun san a cem ding a ti.\n“2022 kum sungah pianphung siatnak rapthlak zet a thleng ding a ti. Abik takin Asian ramsung ah linghnin, tilian rapthlak zet a thleng ding, Australia ram khalah tilian rapthlak zet a thleng ding a ti. Coronavirus khal a ziaum vivo nan Baba Vanga in 2022 kum ah hlanlai ih nathrik virus rapthlak zet cu Siberia ramsung ah an hmu ding, tu’ahcun virus ṭihnung zet hi vur lakah a itthat lai a ti.\n2022 kum ah leitlun ah tidai in ding a harsa ding, kharbawk in leitlun ih thlaihnah pawl an nuai ciamco ding, abik takin kharbawk pawlin India ram hi an nuai ding. 2022 kum sungah leitlun mipi pawlin nasa zetin online Virtual Reality (VR) hi an hmang nasa ding, an atchilh ding (Facebook khalah Virtual Reality (VR) in an tuah rero lai). 2022 kum sungah leitlun lenglam ih um Alien pawlin pehtlaih awknak arung tuah tum ding a ti.\nTiva Ih Tla That Thailand Actress Ih Ruak An Hmu\nA Nupi Bawngbite Zarmi Ah A Ruatsual Ih Nunau Dang Bawngbite A Seng, A Nupi In A Uire Ah A Ruat Ih An Buai


Ralhrang Sakhan Ah Thla A Hrang Tin Zanṭim Laiah Ralhrang Pawlin An Kap Ciamco – Meifar\nNovember 20, 2021 admin Myanmar 0\nAyeyarwady Division, Maubin ralhrang sakhan sungah thlahrang aum tin ralkap pawlin zanṭim laiah meithal an kap ciamco ṭheu. Vengsung mipi pawl khalin thlahrang aum thu an rel. Zantlai hnuah ralhrang sakhan sung le a kiangkap hrawngah thla an hmu ṭheu.\nTualsung mi in, “Maubin ralhrang sakhan le line khan sungah thla a hrang tin zan nazi 10:00 hnuah ralhrang pawlin meithal an kap ciamco” a ti.\nMaubin ralhrang pawl ih an kaihmi nunau kum 28 mi Tin Maw Lin cu November 9, 2021 ah an sakhan sungah an rak hrem that. Tin Maw Lin cu naupai lai a si ih a naupai cu thla 4 a kim zo, a ruak hi an sakhuadan vekin an tuamhlawm lo ruangah a thlahrang an ti.\nAn mihremnak khan sung khalah a thla an hmu ṭheu, kiangkap ih ralkap duty pawl khal ṭih thlaphang dingin a tuah. Vengsung mi in, “Zan nazi 10:00 a luan hnu cun Maubin ralkap sakhan ihsin meithal awn kan thei ringring, an hrem thatmi nunau thla in a hring ṭheu an ti. An mihremnak khan sungih thirhri khal an awn ciamco ṭheu” a ti.


China President In “Ramdang Pawl Kan Hmuhsuam Lo, Kan Palbet Dah Lo” A Ti – Meifar\nJuly 9, 2021 admin Leitlun 0\nChina cozah Chinese Communist Party cu July 1, 1921 kum ah an rak sersuak. Tuikum July 1, 2021 ah 100th Anniversary cu hlunghlai zetin Beijing’s Tiananmen Square ah an tuah.\nCutawk ah China President Xi Jinping in “Kannih China in ramdang pawl kan hmuhsuam, palbet, nautat dah lo. Hmailam caan khalah kan tuah lo ding” a ti.\nChina president ih ṭongkam cu Yangon ih um Chinese Embassy pawlin an facebook page cahmai ah Kawlca in a thaisun ah an post. Myanmar mipi pawlin an hmuh veten a phunphun in an soisel ih “China in ramdang pawl a palbet le palbet lo cu Myanmar mipi in kan theibik” an ti.\nChina le Myanmar san thuanthu mallai: 1283 kum ah Pagan Dynasty sanlai ah China lal pakhat King Narathihapate cu China ram ihsin a tlan ih Myanmar ramsung ah a lut. Cui san cu “Tayoke Pyay Min” an tiih a san cu ‘China ram ihsin lal a tlan’ tinak a si.\nCutin, China ralkap pawlin an dawi ih Myanmar ram cu vei tampi lak an tum nan an hlawhsam. Konbaung Dynasty sanlai, 1765 in 1769 karlak ah vei 4 rori Myanmar ram la dingin an rak doaw ciamco.\nMyanmar ram cu British cozah in arak uk ih January 4, 1948 kum ah British kuhnuai ihsin zalennak an ngah. Myanmar ram zalennak a ngah hnu kum 2-nak 1950 kum ihsin China cozah cu Myanmar ramsung ah a rawlhaw sal.\nMyanmar ram buainak ah China cu arak telve ringring, cutin China le Russia cu Myanmar ramsung ah hlawknak phunphun an hawl ih umhmun an khuar vivo.\nUN meeting le ramdang pawl hmai khalah China le Russia in Myanmar ralkap pawl an dinpi ih an lam an tang ringring, hitin Myanmar ralkap lam ih an tannak hi alakin an tang lo. Myanmar leiram sungih thilṭha phunphun an thiarsuah ṭheu ruangah a si.\nRIP: Chin Naupai Covid-19 In A Thi


Israel le US cozahpi cu Aliens thawn hna an ṭuan tlang? | Falam Online Media\nKum 30 sung Israel Space Security programme hotu dinhmun ih hna rak ṭuan dah, professor Haim Eshed cun Leitlun science khawvel mipi hmuahhmuah ih theihcakbikmi thuhla cu a rel suak ih kan Leilungpi lenglam ih um Aliens an um taktak a ti.\nIsrael Security Award voithum rori ngahzotu professor Haim Eshed cun Aliens an um taktak timi thu cu Yediot Aharonot newspaper hnen ah a sim mi a siih “US le Israel ram hi Aliens thawn hnaṭuantlang in pehtlaihawknak nei vekin a rel ih “Mars Leisen thuk sung khal ah Aliens le US cozahpi tongaw thupnak hmunpi a um” a ti.\nCuhleiah, kum 87 mi professor Haim Eshed in “Aliens pawl cun hmuhtonding tlak ah in ruat hrih lo. Fimthiamnak lam ih kan ṭhangso hlan lo cu Leitlun mipi hmai ah an pho langaw duh lo ding. Fimthiamnak kan tlasam hrih ruangah a thupthiar in an um hrih” tiah a sim ih “tong dingin kan man hrihlo ruangah thuthup dinhmun in an thuhla thup a si hrih” a ti.\nZiangtikin Leilung dang ih um Aliens le Leitlun um minung, a thupthiar in pehtlaihawknak an nei thok timi cu a rel fiang lo nan Donald Trump president term sungah voikhatnak pehtleihawknak nei thok vek in a rel a si.\nUS cozahpi le Aliens pehtlaihawknak an nei timi zumnak cu tuhlan kum rei zetzo in a rak um thok zo ih Barack Obama khalin US president a rak ṭuan lai ah Aliens thuthawn pehpar mi cu NASA hnen ah a rak sut dah zo.\nCuih thuthawn pehpar mi cu kan dung November thla ih tuah mi The Late Show With Stephen Colbert TV show ah kaihruaitu in sutciangnak a nei ih Barack Obama cun “Aliens an um ngai le ngailo ka sut ciang ko” a ti.\nLast night on The Late Show With Stephen Colbert former President Barack Obama said he was briefed on UFO beyond that he couldn’t say anything more. 🛸 https://t.co/RSvzkEThUa\n— RoundtownUFO Society (@RoundtownUFO) December 1, 2020\nTV show kaihruaitu Colbert cun Obama ṭong peh ding hngakhlap zetin “cule, cule ziangtin?” tiah a sut nan Obama cun “sorry” a ti ih a ṭongpeh duh lo.\nObama in Aliens thuthawn pehpar mi thuthup a theiciang nan a relsuak duhlo ticu a fiang zet ih The Late Show With Stephen Colbert Tv show kaihruaitu Stephen Colbert cun “na ṭong duhlomi cu ‘an um taktak’ ti`n ka pom mei” a ti ih “Aliens umlo taktak sehla cu an umlo tiah a sim ding nan si khawh” tiah a ti.\n← UK ram ah Covid 19 vaccine an dawt thok, Dawt hmaisabiktu Ann-Ka\nPu Trump hoha mi Pungkhawmawknak ih Wifi password cu mipi in lawm hleice →


A Ngaihzawngpa Thawn An Umdan Ruangah Vanzam Hnatuan Colhter A Si – Times Of Chinland\nA Ngaihzawngpa Thawn An Umdan Ruangah Vanzam Hnatuan Colhter A Si\nJanuary 12, 2019 Times Of Chinland World 0\nChina ram ih vanzam hnatuan fala pakhat cu vanzam sungih a ngaihzawngpa thawn an umdan ruangah a hna ihsin colhter a si. Zovek Nunau hrang khalah mai ngaihzawng pa hnen ihsin nupi si dingih dilnak an ton caan cu an lungawi bik caan a si theu.Asinan China vanzam pakhat ih hnatuan fala nute hrang ahcun a hna caan phahnak a rak sisawn.\nKum 26 mi Jiao cu China Estern Airlines Flight ih hnatuan a si ih Xian ihsin Ychuan pan in an thlawk. Vanzam sung ahcun kum 4 rori a rak kop zomi a ngaizawngpa khal thupte’n a tel ve. Fala nute Jiao cu mipi zohfel ih vanzam sungah a fehkual ih a ngaihzawngpa’i tonak hmun a then cun a darling pa in a nupi si dingin a dil thutthi ih Fala nu khal lungawi le mangbang zet cingin a darling pa’i dilnak cu a cohlang. Cutin mipi lak ahcun an hnam aw le kuah aw in caan an hmang.\nKiangkap mipi khal in an lawmzet ih an zuk sak cece tlunah lungawinak tongkam khal an barh cio. Cuti lungawi zetih caan an hmanlai ahcun thuneitu hnenih ihsin kawhnak a dawngih ‘na hna ihsin banter na si’ an ti.\nThuneitu pawl cun ‘ khualtlawng pawl ngaihsak ding caan a si ih nuamtawlnak caan a si lo , na hna thaten na tuan lo ruangih lo ban kan si’ tiin an theihter.\nFala nute cu tuarthiam loin a tap rero ih mipi cu a hnemtu ah an cangsawn riangri. Vanzam sungih to mipi hrekkhat pawl cu an thinheng zetih fala nute in ziang thilsual hman a tuah lo ih a hna ihsin ban ding khop mawhnak khal a nei lo ,” tiin an aupi rero a si. [ China Post ]\nLeitlun Bawhlung Sit Thiam Lakih Mankhung Hleice Top 20\nKe Zungpi Aiih Zung Mehtok Sausawn Pawl Ih Mizia 10


A Tipalh dah Lo - Chinland Today Media\nJune 14, 2012 1:16 am·0 comments\nBible Siar Ding: Saam 139:13-18\nKa nu pum sungih i sersiamtu Nangmah na si.\n– Saam 139:13\nThlalang zoh hi ka duh lo. Thlalang ka zoh tikah, a caancaan ah ka mangbangmi cu ziangruangah Pathian in ka hnar hi sautuk in a tuah? Ka kaa le kautuk in a tuah, ih ka ruangpum le niamtuk in i sersiam ti’n ka ruat ttheu.\nSiangpahrang David cun Pathian in milai pakhat cio in seemsuah daan thu a ruah tikih a mangbangnak thu a rel. David in Pathian cu mi pakhat cio ih nunnak a terekte tiang sersiamnak sungih an tel zia rinhlelhnak pakhatte hman a nei lo. Sersiamtu Elohim Pathian in hmuh a theih lomi ka nu pum sungih kan umlai ihsin ka taksapum ziangkim hi thiamzet le nasazet in khuaruahharza in a tuah timi a fiang.\nKan nu pum sungih kan seemtir ah kan nunnak cu facirikte khi a si, minung mit cun hmuh theih hman a si lo. Cumi dinhmun kan silai ihsin Pathian cun in hmu thluh lawng hman si loin, ziang kan hung silai ding timi tiang in theih ttheh cia zo. Vunneel vut pakhat hnakin kan fate sawn ko nain cii le kuang ahcun mi pakhat cio in sinak famkim le danglamnak rak nei cia zotu kan si. Kan sinak zate: kan mit le kan sam ih rong, kan niam le kan saan, kan mizia ding pawl khal ruangzing cia an si. Naute ih in vun hnu ah kan tthang si loin Pathian ih lairel cia vekin kan tthang vingvo sawn a si.\nSersiamtu Elohim Pathian cun nangmah le keimah tel in sersiammi zate hi Amah sunloihtu dingah a tumtah. Cumi sungah kan suahnak, kan innsang, kan hrinhnam, kan thiltitheinak le kan sinak ziangkim an tel thluh. Pakhat cio sinak danglam nei ciar dingin in sersiam ih Pathian cu ziangtik hmanah thil a tipalh dah lo.\nElohim Pathian, Na tumtah famkimtertu dingah ka nunnak hi danglam hleice ih sersiammi ka si zia hmu fiang thei dingin in bawm hram aw.\nPathian cu i Sersiamtu Elohim Pathian a si ti ka theihfiangnak in\nkeimah le keimah siseh, ka kiangkap siseh\nka hmuh daan a lamdangter maw?\nHmul Vekih Zaang


Rialti Khua Kiangih Mithi Ruak An Hmuhmi Cu CDM Tuah Sibawi A Si – Meifar\nRialti Khua Kiangih Mithi Ruak An Hmuhmi Cu CDM Tuah Sibawi A Si\nOctober 24, 2021 admin Lawrkhawm 0\nOctober 23, 2021 ah Falam peng, Rialti khua kiang hramrul lakah mithi ruak pakhat an hmu ih a ṭawih deuh zo ruangah zo a si ti an thei lo lawk. Falam COVID Volunteer pawlin Lungpi vengih nat zohfelnak an nei lai ah Rialti khua ih meisa kaang inn kiangah zobik tiih theih lomi ruak pakhat a um thu an thei ih Thlanrawn mino pawl thawn va sar in Lungpi Baptist Church pastor Saya David ih thlacamnak in an vuiliam.\nRuak sarnak ih teltu Salai Nhgepi cun, “Mipa a si ti lawng simfiang a theih thlang, a hmel ah vun (skin) a um nawn loih a luu lam cu ruh lawng a taang zo. A rim khal a suak tuk zo ih a taksa ah tla pa-ngang (zang) nih an ei thluh tikah hminsinnak dang le theihthiam theinak dang kan hawl thei nawn lo” tin Chinland Herald thuthang sungah an tarlang.\nCuih mithi ruak cu lehhnu ih sungkhat unau pawlin zobik a si timi an theih saal tikah a ruh-ro pawl țhawn saal thei dingin pengțhuam 144 KM kiangah an vui thu pawl theih a si. October 24, 2021 sun ahcun zo a si ti an theifiang zo, tlangval kum 20 hrawng mi Naing Htoo Lwin a si ih CDM tuah in CNF/A ah a lut.\nCNF thuthang phuangtu Salai Htet Ni in “Magway khuami a si ih CDM tuah sibawi final year zirlai Naing Htoo Lwin a si. Bo khat rank kan pek mi a si. Falam peng sung doawknak ah hliamtuar an umsual ding tin tuamhlawm dingin a poksuak. A rualpi pawl an ra kir tikah cun anih cu a tello, kan phone ih veikhat cu a kai nan neta ahcun phone a kai nawn lo. Kawl ralkap pawlin an thatmi a si ko ding” tin The Hakha Time hnenah a sim thei.\nCNF/CNA in upatnak le an riahsiatnak pawl an tarlang, cun a tlawngkainak tlawnginn lam khalin ralkap pawl dothlennak ah paralṭha tin cawimawinak an hlan ih an riahsiatnak thu pawl an tarlang.\nNLD Zung Hmai Ih An Tar Mi Milai Lu Cu An La\nCDF-Thantlang Mipi Kilhimtu Pahnih In Ram Le Miphun Hrangah An Nunnak An Hlan


Bangladesh Nikhua Daituk Ah Mi 80 Tluk Thi - Chinland Today Media\nBangladesh Nikhua Daituk Ah Mi 80 Tluk Thi\nJanuary 12, 2013 12:36 am·0 comments\nDHAKA : Leitlun nikhua danglam le thlengaw vivo ah Bangladesh ram khal ah khawdaihnak cun hmun a luah vivo ih, an ram nikhawtahnak ah degree 3 hnuai a thleng thlang asi. Cuti ih khawdai a thlen ruangah mi tampi cun an tuar theilo ih, sizung ah mi tampi an umthlang.\nThe Red Cresent Society cun mi 80 tluk nikhaw dai ruangah Bangladesh ah hin an thizo ti in an puang. “ Hitluk khawdai hi Bangladesh ram ah a thleng tuk dahlo. 1968 kum ah khan nikhawtahnak ah degree 3 hnuai a thleng dah ih, cumi hnu ih a daih leh cu tu hi asi. Tuini tiangah mi 80 cu an thi zo ih, mi tamtak sizung ah an um lai.\nKhuhkhuh ( pneumonia & cough ) natnak cun a tuam ih tuar theilo in tui hnu khal ah mi an thih vivo kan phang nasa. Curuangah, kan theihtawk in kan society hin tan kan la tum asi” society ih general secretary Abu bakar cun asim.\nUNHCHR Hotu In Burma Cozah Thu A Kuat\nISIS Lamttaang Singapore ah 27 Lenglo Kai Ngah\nBangladesh Ih Ramthu Buaipitu Hlun Damsung Thawngthlak Ding


GFYO GS Salai Rih Lian Suhtonnak | VCTH\nHome » Interview » GFYO GS Salai Rih Lian Suhtonnak\nVCTH: A hmaisabik ah na thuhla tawi in sim thei pei maw?\nRih Lian: Ka hmin ngai cu Salai Thawng Za Hlei Mang ti asinan, mi tam sawn in cu Rih Lian tin in thei sawn. Ka suahnak khua cu Falam a si. Ka Pa cu Pu Thomsa San Thawm Ling le Ka Nu Pi Khin Cer an si.\nVCTH: Na fimzirnak lam pang tla in hlawm thei pei maw?\nRih Lian: Kum 2000 ah Falam in phunhra ka theh. Cuhnu ah Kalay Technological University ah Bache-lor of Engineering( Electrical Power) ka zir, 2007 kum ah B.E cu Pathian zangfahnak in tluangten ka theh suak.\nVCTH: Singapore ah Engineer dinhmun in hna na tuan rero tiah kan thei ih, tuanvo na lakmi pawl in hlawm thei pei maw’?\nRih Lian: Tu ka tuannak company hi Japan company a si ih a biktakin Electronic connector pawl kan tuah. Electronic connector cu tulai Smart phone sungih an hman mi a si ih a biktakin Samsung le Apple phone sungih hman mi pawl an si.\nKei kan company ih kan tuanvo lak mi cu himi electronic connector tuahnak Cet (machine) pawl tuahnak department ah ka tuan. Machine control system le wiring lam a hleice in tuanvo ka lak.\nVCTH: Tlawngta lai ihsin cangvaihnak pawl ah na rak tel tin kan thei ih, pawlkom cangvaihnak na tel dahmi pawl in sim thei pei maw?\nRih Lian: Phunsang Tlawng ka kai lai thei tawkten tlawngta cangvaihnak pawlah ka rak tel ve. Mi duhsaknak ruangah tlinglo cingten hotu dinhmun in FPTP,Kalay & FPTP,Falam ah ka rak tuan dah.\nVCTH: GFYO a rak dinsuak dan thuhla teh in hlawm thei pei maw?\nRih Lian: GFYO timi cu ram le miphun hrangah- mino dinhmun in a cang thei tawk in zuam ding timi ruahsannak thawn 2011 Feb (20) ni ah online ah thurel khawmnak nei in rak din mi a si. Falam timi Geography a mawiter ding in kan zuam pei timi hi kan thulu bik a si.\nGFYO sungah- tutiang active zetin a tel rero mi ram pawl cu- USA, Canada, England, Sweden, Switzerland, Norway, Singapore, Australia, Korea le ramsung (Kawlram) pawl an si. Tel hrihlo mi Mino pawl tla kan sawm khawm rero lai cu a si.\nVCTH: GFYO ih a tu laifang ih hohatu pawl thawn tla theihternak in tuah sak thei pei maw?\nRih Lian: GFYO ih hohatu pawl cu\n1) President – Salai Cung Nawl Thawng(Korea)\n2) Vice President-1 – Salai Van Cung Lian( UK)\n3) Vice President-2 Salai Phun Hre Mang(USA)\n4) General Secretary- Salai Rih Lian Thawm( Singapore)\n5) Secretary 1 – Salai Van Bawi Lian( Australia)\n6) Secretary 2- Salai B.A Thang(Switzerland)\n7) Secretary 3- Salai Michael Naing( Falam)\n8) EC member Salai Thomas Lian(USA)\n9) EC member Salai Biak Tin Cung(USA)\n10) EC member Mai Esther Hrang Hlei Dim(USA)\n11) EC member Mai Sui Cer Chin(Singapore)\n12) EC member Mai Tete Cinzah( Australia)\n13) Salai Francis Lal Uk (EC Member)\n14) Salai Samuel Lian( EC member) pawl an si.\nVCTH: GFYO ih rak tuan suak zo mi pawl ziang a si ti in hlawm thei pei maw?\nRih Lian: GFYO hi kan dinthok pek ihsin thei tawkten khua le ram hrangah kan tuan rero. Kan hnatuan mi sung ihsin a hrekkhat.\na) Falam khuasung um Nu le Pa kum(70) tlun hmuahhmuah upat peknak le laksawng peknak kan nei thei.(13 May, 2011).\nb) Feet(440) sau, karbak-169 um mi Sayakyi Van Kyi lamzin tuahsuak ( July, 2012)\nc) Online English-Falam Dictionary ( Sayakyi Van Kyi ih English-Falam Dictionary) tuahsuak thei.\nd) Leimin tuar Lian Rih Khua pawl hrang ei-in dingah Siti le fangcang thawn tanpinak kan nei thei. ( 2014).\ne) Falam sizung hrang tidai khawlnak ding hrangah Ti-inn kan dawlsak thei. (2013).\nf) Saya Run Cung Mang thawn online ihsin laica zirnak kan tuah ih youtube ah zoh theih a si. Sunzom ih peh vivo ding a si lai. (2014)\ng) 2013, May ah Falam khua sung um mi Nurse kai rero laitu le mino hrekhat hnenah Ram leng ih scholarships thawn tlawngkai peh daan ding Seminar kan tuah sak thei. Himi thusimtu cu GFYO palai Mai Sui Cer Chin a si ih amah hi Singapore ah Nursing thawn tlawng theh mi a si.\nEditor Note: GFYO cu 2013 December 28 ihsin January ni 2 tiang Falam ah rak tuahmi Falam Youth Conference cang suak ding hrangah tawlreltu bik an si.\nVCTH: Tu laifang GFYO ih nan tuan rero mi pawl te ziang a si? Hmailam ih nan sunmang pawl the ziang a si?\nRih Lian: Tu ih kan tuan rero lai mi hrekkhat pawl cu\n1) Kan Chinram ah tourist tampi an rak duh theinak ding ruahsan in Chinland Tour Guide timi website tuah rero lai a si. Falam lawng siloin Hakha, Tedim tvk kim thei ding in tawlrel rero lai a si.\n2) Falam Sizung ih tuam hlawm aw theu tu hrangah rawlsuannak coka an tul zet ih 2015 ah sak thok thei ding tuhi fund raising kan tuah rero lai a si.\n3) Pipu hlawmthil kilkhawinak Project- Himi cu kan pipu rak hman dah mi khuang, daar, fei tvk pawl hi tulai ah hmuh ding a har vivo. Kan kil tha lo cun kan tefa san ah cun hmuh ding a um nawn lo ding. Cumi ruahsan in kan thei tawk, hmuh ban tawk Pipu thilri kilkhawinak project tuan thok zik rero a si.\nGFYO ah ram tin ihsin zirsang le rinsantlak mithiam tampi tla in telpi. Cunah kan ram thansoh thei nak dingah technical support lam siseh, ramsung ih cathiam hrekhat tete ramleng tlawngkai duh maw pawl hrangah ruahnak peknak tvk tete pawl tla hmailam ah tuan thei vivo ding kan tumtah.\nVCTH: Mino hruaitu pakhat dinhmun in- khua le ram hrangah na sunmang siseh, na ruahnak hi ziang pawl a si?\nRih Lian: Tusun ih mino cu thaisun ih hruaitu ding a si bang in mino hi kan thupi tuk. Ahmaisa ah kan ram kan tuah that duh ahcun kan mino pawl kan thuruah daan, kan hnatuan daan kan rem that hmaisa a tul. Kan remtul ih kan hmuh mi hrekkhat cu\na) Thil pakhatkhat kan tuah tikah thupi (serious) in ka lak dah lo. Capoh le ngai poimawh lo zetin hna kan tuan theu.\nb) Hna pakhat kan tuah tikah a theh tiang tuah loin laklawh ih cawl kan hmang . A dangdang ah kan kat vivo. (Eg.Pawlkom kan din ih hnatuan suak ngai loin a dang pawlkom thar kan din vivo)\nc) Kei hi ziangmi si kan paih ih ziangmi si ka thiam thei zawng ti mah le mah kan thei awk a tul.\nd) Ca pakhat ka siar mi sungah “ Mi pakhat kha nga na pek asile a zing khat a rawl ei ding na pek. Asinan nga siau daan na zirh asile a nunsung ei ding na pek ti nak a si”. Fim thiamnak hi thupi zet ruangah mino pawl cun zir bet vivo ding thazang ka pek duh. Fim zirnak ah a tlai tuk zo ti a um lo. Fimthiamnak in a hmaisabik ah kan mah bulpak/innsang hrangah kan hlawkpi. Cutheh hnu ah khua le ram in kan hlawkpi ve thung. Innsungsang hman in hman thei lomi cu miphun hrangih rintlak si ding cu a hla zet.\ne) Ruahnak bang awlo mi thawn le a bur(group) thawn hnatuan tlang kan zir pei uh. Kan mino fim zirsang le mi neinung kan tam pi nan a bur ih hnatuan tlang kan thiam lo mi hin thonsohnak ding tampi in dawnkham. Pawlkom pakhat ah mi kan tam deuh le sumpai kan nei deuh cun then aw ding kan man ringring. Cunah a bur ih hnatuan tlang kan zir vivo a cu thlang.\nVCTH: Ramsung, ramleng mipi pawl siseh, mino pawl hnenah siseh sawm duhmi, cah duhmi pawl teh ziang na nei?\nRih Lian: Singapore hna ka tuan pekih ka ton mi harsatnak thawn ruahnak ka peh duh mi um. Japanese le Singaporean pawl thawn hna kan tuan tlang hai ih an nih line pakhat ah professional zet in thil a thiam ih thildang cu zianghman an thei lo lawlaw. Kei Kawlram ih rami cun theimi ngaingai zianghman ka nei lo ih thei lo mi ngaingai khal ka nei ve lo lala.\nSim duh mi cu thil pakhat kan tuah mi hi professional lawlaw ih thiam ding ko in tuah ding kan si. Kan ram thonsoh dingah Politician, Historian, Doctor, Engineer, Business man tvk in mah le zin te ah thiam thei bikin zuam cio sehla fimthiamnak thawn a khat mi miphun cu thangso tengteng ding ka si.\nT’himnak ah kan Falam ah Private Bank, Mawtaw tuahnak Factory pipi rak din sehla kha mi factory ih hnatuan thei tu ding skill workers paziat kan um pei? A tuan bantu ding kan um lole mi phundang in an lak theh ding.\nCunah kan mino pawl ready thepthep kan tul zo. Kan ready lo asile opportunity a ra thlen tikah midang in lak sak cing cing. Ramleng ih ummi mino pawl, Pathian in Laimi si dingin in sersiam zo ruangah khuinah ram kan um khal asile kan Laimi sinak (Identity) hlo loin kilkhawi cio uh si.\n6 Responses to GFYO GS Salai Rih Lian Suhtonnak\nThawng Thawng October 21, 2014 at 4:25 am\nThu suttu le thu sawntu nan tawk riai.\nSalai Rih Lian, Ram le Miphun hrangah Pathian in lo hmang vivo hram seh!


Cuvek Rualpi A Si Lo - Chinland Today Media\nJanuary 17, 2013 2:48 am·0 comments\nBible Siar Ding: Matt. 26:45-56\nJesuh in, “Ka rual, na tummi cu tuah zaang sawn aw,” tiah a ti.\n– Matt. 26:50\nMi hrekkhat pawl cu “rualpi pawl (friends)” tiih kan kawh awknak in kan rualpi ttha an si ringring ding asilole an mizia hi rualpi ttha an si ringring tiih aamahkhan a theih lo ding.\nGethsemane hmuanduum sungah, Jesuh in rualpi sinak phun thum a hmu, ih rualpi si lo vek rori in tumhrim ih tuahnak tla kan hmu thei. Judah Iskariot cun Jesuh cu hnamnak (kiss) in a zuar. Peter cun Jesuh ih zirhmi vek thlun loin an raalpa parah a cangvai. Dungthluntu zate in an tlansan.\nRualpi ttha sinak taktak cu pakhat le pakhat zawnruah awknak le bom awk tonnak in langter ding a si. Pathian thawn rualpi kan si theinak hi Amah lam ihsin hramthokmi a si ti cu kan thei thluh. Pathian cu kanmai’ tthatnak ding hrangah a cangvai ringring ti tla kan thei. Pathian in kan hnen ihsin ziangmi cangvaihnak a ruahsan pei? Jesuh in, “Ka thupekmi nan tuah ahcun ka rualpi nan si,” (John 15:14) a timi ah thulehnak in pe zo. Pathian in zumtu a fale pawl kan hnen ihsin a ruahsanmi cu Amah kan zumfek ding le A thupekmi kan thlun ding lawng hi a si.\nRinnak ih nun (by faith) le thuthlunnak (obedience) nun cu – Pathian rualpi pawl ih kan nun daan ding hrimhrim a si.\nVancung ih um kan Pa, keimah le keimah cu Pathian rualpi ka si, ka ti aw ko nain Na rualpi vekih ka nun thei lomi parah in ngaidam hram aw.\nRinnak le thuthlunnak hi Pathian ih rualpi diktak sinak hniksaknak tahfung an si. Jesuh in camipuai na ong in ti pei maw? Cu lo asile Pathian thawn rualpi ka sinak langter thei dingin ka mizia ahhin ziangmi si thlengh ttulmi a um?


CDMA 800 Internet Dil(Sioh) Siangsal - Chinland Today Media\nFebruary 4, 2012 9:41 am·0 comments\nMyanmarnewshub, Popular Myanmar News Journal | Febuary 4\nCDMA 800 MHZ Phawn pawl Internet dil(Sioh) sal a theih thu kawlram Pehtlaihnak (Set-Tuai-Zi) lam ttuanvo neitu pakhat in a sim.\nJanuary ni 3 ni ihsin an siang thawkmi a si. Yangon, Mandalay, Naypitaw khawpi pathum ah dil(sioh) theih a si. Ziangzat ti cu bikhiah a um hrih lo, pektheih dinhmun tiang cu pek ding a si ti’n a sim bet. Hivekih Internet dil(sioh) a theih salnak cu a vawithumnak a si ih pek dingzat reet khal danglamnak um lo a hlan vekin 30000 Kyat a si ding ti’n Pehtlaihnak (Set-Tuai-Zi) lamih sin theih a si.\nInternet dil(sioh) theih lawng si lo in Phawn line tla lei a theih sal. Phawn pawl cu Pehtlaihnak(Set- Tuai-Zi) ih a bur hnatuan rerotu bulpak Company ah nitin lei a theih ti’n a tlun lam ih simtu a sim bet. Cuvek ih bulpak Company pawlih zuar theinak a pek tikah (Myanmah Set-Tuai-Zi) ih dil(sioh) vek reet in Phawn Card khal Tingnga le Internet hmang ding asile Tingthum in hmangsiang a si ding ti’n simtu cun a sim.\nPhone Card cu a dangten zuar a si lo ding, Internet thawn bun tlangmi Phawn pawl lawng zuar a si ding. A man cu pehtlaihnak (Set-Tuai-Zi) lamih thusuahnak vek in Phawn le Internet cu Tingnga le thawng sawmthum ih zuar a si ti’n “Elite Tech Company” ih ttuanvo neitu pakhat in a sim. CDMA 800 MHZ Phawn pawl cu 2010 kum thawk lam in zuarthawk a si ih Internet hman theinak cu 2011 January thla ih sin hmansian a si. Internet hmang theinak cu 2010 June thla ihsin cawlhter a si ih hmantheisalnak cu Agust thla ah siannak pek a si sal. A vawihnihnak dil(sioh) theinak cu 2011 November thla ah cawlhter a si thu Kawlram Pehtlaihnak (Set-Tuai-Zi) lam ttuanvo neitupawl hnen in theih a si.\nOoredoo SIM Card Tlangzarhnak Nei\nKawlram in online Bank tuah\nSea Game Football Ticket Zuar Thlang Ding, Ramdangmi Tuanvo Neitu Pawl Hrangah SIM Card Free


Chinram kulh ah Nauhak Ku Kimlo Pawngsual a um phah vivo – Buannel News\nDecember 25, 2018 Buannel News Chin News, HOT NEWS, Latest, NEWS 0\nChin ramkulh Tedim peng sungah kum 19 mi cun kum 7 mi nauhak nute a pawngsual tiah Khaikam (ျပန္/ဆက္) hnen ihsin theih a si.\nTedim peng sungih Thingzang uksuh Kimlai khua ih kum 7 mi nauhak nute cu zaanlam suimilam 6:00 hrawngah a nulepa hawlin a um ih kum 19 mi Thian Lian Piang tei’ inn kiang a thlen tikah Thian Lian Piang cun khuiah na feh zik tiah a rak suh tiah theih a si.\nNauhak nute cun a nulepa a hawl thu a sim ih Thian Lian Piang cun na nulepa hnenah keimah ka lo thlah ding a ti hleiah hmuk ka lo leih ding a tiih an inn ihsin pi 60 hlatnak bial ah hruai in a pawngsual tiah theih a si.\nThian Lian Piang cun nauhak nute cu a nulepa le midang zohman sim lo dingin a fial ih a tlansan. Nauhak nute cu inn a thlen ihsin a nulepa hnenah a thuhla a sim ih a nu cun palik zungah feh in an thuhla a thlen.\nHi thuhla thawn pehpar in mi pawngsualtu Thian Lian Piang cu Khaikam palik zung in (ပ) 34/2018 yazatetgyi pukmah 376 in thubuai an tuahsak tiah theih a si. Ref: AKT